
* Un şomer a fost acuzat de abuz în serviciu. 

* Dacă au văzut că nu pot câştiga meciul nici în ruptul 
capului, au început cu ruptul picioarelor. 

* Au fost invitaţi la masă în acelaşi timp: unul - la masa de 
prânz, şi celălalt - la masa de operaţie. 

* Pesimistul stă în eclipsă, optimistul - cu ochii în soare, iar 
realistul stă sub umbrelă. 

* La capătul aceluiaşi drum, pe unu-1 aştepta succesul, iar 
pe celălalt - eşecul. Merseseră în sens diferit. 

* Sunt gata oricând să mor pentru Ţară, însă nu înseamnă 
că-s dispus să mor de foame fiindcă Ţara este prost 
gestionată de cei mandataţi. 

* „Dreptatea e în mâinile voastre!”, se adresă el ciungilor. 

* Este atâta de prost, încât nu-şi dă seama că e prost. 

* Spune-mi ce citeşti (dacă citeşti) şi-am să-ţi spun cine eşti 
(dacă eşti). 

* Vulturul a cucerit înălţimile cu aripile nu cu ghearele. 

* Bătrânii au intrat intr-un nou second-hand. 

* Femeia care cedează la primul compliment nu face nici 
doi bani, iar bărbatul care a complimentat-o nu dă pe ea nici 
două parale. 

* Tot timpul era pus la patru ace. . . acarul. 

* Prostul care face pe deşteptul comite un fel de substituire 
de persoană. 

* Prostia se plăteşte. Cei care nu plătesc înşală fiscul. 

* Medicul i-a luat pulsul. De atunci a rămas fără puls. 

* Dacă nu am fi avut inamici respectabili, nu am avea eroi 
respectaţi. 

* Când a văzut câte impulsuri are de plată (la telefon), a 
devenit impulsiv. 

* Dacă cineva a furat azi un ou, bine că n-a furat găina. 

* Ţine şi cu dinţii de scaun, ştirbul dracului! 

* Fiecare membru al unui partid crede despre membrii 
celorlalte partide că sunt nişte imbecili şi, adeseori, are 
dreptate. 

* Timpul ne vindecă pe toţi, după care ne omoară. 

* Şi cel mai mare optimist şi-a început viaţa plângând! 

* Viaţa este prea scurtă pentru a o trăi în nemernicie. 

* După ce sunt sigur că locul e sigur, mă asigur. 

* S-au luat Premii Nobel pentru tot felul de lucruri pe care 
lumea le-a uitat, iar pentru descoperirile utile, de care nu ne 
mai putem dispensa, nu s-a luat nici un premiu, ba mai mult, 
nici nu se mai ştie cine le-a inventat. 

* Unul era vesel, unul - zgribulit de frig, şi celălalt - 
blond. 

* A intrat într-un cerc veceos. 

* N-are cum să ajungă în Rai. Toată viaţa a lucrat în draci. 

* în ţara lui Papură-Vodă, umblatul prin stuf este interzis. 

* Intrarea este gratuită. Biletele se pot cumpăra de la casa 
stadionului. 

* Când guvernanţii îşi schimbă bretelele, poporul strânge 
cureaua. 

* Din cauza unor bogaţi mânjiţi, am ajuns săraci şi curaţi. 

* într-o duminică, s-a dus totul pe apa Sâmbetei. 

* După ce şi-a mâncat mălaiul, s-a sinucis. 

* Practic, numai teoria-i de el. 

* Trăia cu o femeie născută de ziua morţilor, deşi nu era 
necrofil. 

* Culmea! Pisica nu mănâncă coada şoricelului. 

* Pe şef nu l-a săpat nimeni, niciodată, aşa că nu avea cum 
să devină cultivat. 

* S-a ferit de ceasul rău şi a fost muşcat de un câine rău. 



11 




* Avea foarte multă dreptate, dar n-o putea împărţi. 

* După ce s-a îmbătat cui, a început să facă piroane. 

* „Săriţi, c-a luat foc satul!”, striga moşul, văzând că baba 
se piaptănă. 

* După ce l-a prins sudura, nu-1 mai prindea nici somnul. 

* Blestemate aceste stimate nestemate! 

* Pentru unii totul este imposibil, iar pentru alţii - invers! 

* „Oltul izvorăşte din Mureş!”, zise Bulă. 

* Am un boboc precoce: e prost ca o gâscă. 

* Astă noapte am sărbătorit ziua de naştere. 

* Ciobanul avea trei câini: unul alb, unul inteligent, unul 
mic, şi pe Grivei. 

* Când i-am spus verde-n faţa, a trecut pe roşu. 

* La un moment dat, s-a trezit mort. . . de beat. 

* Mă duc să mă sinucid şi revin imediat. 

* El mergea cu maşina accelerată la maxim, iar eu cu trenul, 
tot accelerat. 

* El bătea la ochi, iar ea bătea în retragere. 

* Ea era arhivară, iar el - arhitoamnă. 



* Fata se făcu mare, iar el - marinar. 

* Este un pic mai mic, un pic mai gras, şi mult mai prost. 

* Le dădea tuturor îngheţată gratis, ca să-şi răcească gura de 
pomană. 

* Când te văd, îmi face inima bătături. 

* Eram mereu primul pe şcoală. . . la indisciplină. 

* Eminescu, acest luceafăr de zi al poeziei româneşti, nu 
trebuie propus ca subiect de examen întrucât, un virtual 
concurent, prost pregătit, ar putea să-i întineze strălucirea. 

* Unii oameni au numele atât de urât, încât îţi vine să-l 
citeşti de la dreapta spre stânga. 

* Cine, pentru un snop de grâu, varsă un strop de sudoare, 
nu dă pâinea la porci. 

* Am doi pantofi: unul maro şi unul de damă. 

* El era puţin şchiop, iar ea - mult prea bătrână. 

* A povesti o carte nu înseamnă a-1 plagia pe autor. 

* El era între ciocan şi nicovală, iar ea - între două vârste. 

* El ţinea la ea, iar ea ţinea la tăvăleală. 

* Unul era puţin cam beat, iar celălalt - puţin mai încolo. 

* După ce a terminat de făcut curat, a început să-mi facă 
mizerie. 

* Nu-i duşmănesc nici pe duşmanii duşmanilor mei. 

* De când am devenit fiul unor morţi, mă simt mai puţin 
viu. 

* în săptămâna oarbă, umbla ca o curcă chioară. 

* Mama focului n-are tată? 

* Nu-mi permit să-i permit să-şi permită ce nu-i permis. 

* După zodie, sunteţi taur, deşi păreţi emasculat. 

* „Căprioara mea!”, îi zicea soţul încornorat soţiei. 

* Una-şi dădea ochii peste cap, iar cealaltă - poalele. 

* Când i-am jurat credinţă pe viaţă, nu ştiam ce înseamnă 
matusalemic. 

* De frică, lui Făt-Frumos i s-a făcut părul măciucă. 
Văzându-i măciuca, Ileana Cosânzana s-a îndrăgostit de el. 

* Când am întrebat-o cu câţi m-a înşelat, i-au pierit 
cuvintele; a început să se încurce în cifre. 

* „Dacă-mi omoram soacra cu 25 de ani în urmă, acum aş fi 
fost liber!”, cugetă proaspătul întemniţat. 

* Noi ne tragem din Traian şi Decebal. Ceilalţi cred că se 
trag din maimuţe. 

* Nu era român; era profesor de română. 

* Unul avea nume de porc, deşi era om cu adevărat, iar 
celălalt - invers. 

* Fata împăratului Verde a trecut pe roşu. 

* Ceea ce pentru ea era floare la ureche, pentru el era otită. 

* El era în formă, iar ea - informă. 

* El era un tip comun, iar ea - comună. 

* Din azi-mâine, s-a transformat în mâine-poimâine. 

* Când s-au cunoscut, el era un copil în floare, iar nevastă- 
sa avea un copil din flori. 

* Asistenta mi-a luat tensiunea (cu stetoscopul), iar medicul 
- plicul (cu bani). 

* Unii pun umărul, alţii îşi pun obrazul. El şi-a pus 
obrazul... pe pernă. 

* îşi închipuia că are chipul în chip de chip cioplit, 
necioplitul. 

* El era între ciocan şi nicovală, iar ea - între seceră şi 
ciocan. 

* Sunt lucruri care ţi se întâmplă doar o singură dată în 
viaţă; de exemplu: decesul. 

* „Dacă ai curaj, omoară-mă, şi-ai să vezi tu ce o să 
păţeşti!” 

* Dragostea nu este constantă; după ce te-ai îndrăgostit la 
maxim, începe să scadă. 

* îi iubesc prosteşte pe părinţii care nu-şi iubesc copiii 
prosteşte. 

* Bărbăţia unora, după un timp, se transformă în aparat 
urinar. 

* După ce a inventat un robot care să imite omul, a început 
să imite robotul. 

* Deşi nu se puteau înghiţi, se mâncau între ei. 

* în cimitire, vor dormi câteva veşnicii cei care au fost treji 
câteva decenii. 

* Unii ţin toate sărbătorile religioase, iar între sărbători, îl 
înjură pe Dumnezeu. 

* Bărbaţilor, văzând că dracul este de genul masculin, li s-a 
părut că nu-i destul de rău, aşa că s-au dat naibii - 
căsătorindu-se. 

* Oricât m-aş transpune în locul pisicii, nu-mi plac şoarecii! 

* Ea era beată-moartă, iar el - treaz-mort. 

* Mulţi ar vrea să li se demonstreze, fără tăgadă, că nu 
există Dumnezeu - pentru a putea păcătui fără frică. 

* Nici cei mai înverşunaţi atei nu păcătuiesc fără teamă de 
ceva. Acel „ceva” este chiar Dumnezeu! 

* Ţăranul, înainte de a intra în oraş, şi-a lăsat opincile la 
barieră, dar obielele, ba! 

* A fost scos la pensie pe caz de. . . deces. 

* Aurolacii sunt fiii unor mame-heroine. 

* Nu te bucura de primul salariu: gândeşte -te cât va trebui 
să munceşti pentru următoarele! 

* Deştepţii nu sunt cei care ştiu să evite problemele, ci acei 
care ştiu să le rezolve. 

* Ea îi făcea cartofi prăjiţi, iar el - zile fripte. 

* Occidentalii mâncau borş rusesc şi salată orientală. 

* După un ceas (elveţian), a reuşit să descuie uşa - cu o 
cheie (franceză). 

* După gripa asiatică, l-a lovit gripa spaniolă şi nu a mai 
putut fi salvat nici cu medicamente străine. 

* După ce a făcut un duş scoţian, a şters-o englezeşte. 

* Alcoolul, o dată ajuns în organism, caută un loc gol şi, de 
aceea, se urcă la cap. 

* Orientalul era foarte dezorientat. 

* Ca să fie sigur că nu-i va deschide nimeni seiful, l-a închis 
pe dinăuntru şi a aruncat cheia pe geam. 

* Cine are pâinea în mână, n-are nevoie de cuţit decât dacă 
vrea s-o împartă cu alţii sau s-o apere de alţii. 

* Când m-am dus la băi, aveam reumatism şi-o sumă mare 
de bani. Acum, nu mai am nimic; doar din când în când mă 
dor oasele. 

* Orice general a fost soldat. Asta nu înseamnă că fiecare 
soldat va fi general. 

* Medicul i-a interzis să mai mănânce iute şi sărat. La sare 
nu a putut renunţa, însă acuma mănâncă foarte încet. 

* Eu îl călcam pe bătături, şi el pretindea că îl calc pe nervi. 

* Era înzestrat cu o nemaipomenită forţă de persuasiune... 
în pumni. 

* Nu înţelegea de ce garnitura sa de mobilă e atât de 
imobilă. 

* După ce a amendat paznicul de noapte că nu aprinsese 
luna, s-a dus să amendeze lăutarii că nu-i mireasa fată mare. 

* Pe poarta cimitirului, aceeaşi inscripţie ca pe poarta 
hanului: „Intră cine vrea, iese cine poate!”. 

* Nu fuma decât la băutură, numai că îi era sete mereu! 

* Mai tot timpul era la înălţime: locuia la ultimul etaj. 

* Unii îşi fac planul, iar alţii - plinul. 

* Unele telefoane n-au ton, iar altele au. . . toane. 

* La spital am fost primit cu multă ospitalitate. 

* De când a lipit fotografia soacrei pe tobă, toboşarul pare 
neobosit. 

* Binele se luptă, se apără sau fuge de rău; foarte rar îl 
învinge. 

* Fotbalul se poate juca cu capul sau cu cap, dar marea 
majoritate îl joacă cu picioarele. 

* A urcat pe scara valorilor şi a coborât pe scara Richter. 

* Una e să te laşi furat de o idee şi alta e să furi o idee! 

* Nimeni nu-mi dădea nimic. Toţi îmi cereau. . .scuze. 

* Mie-mi venea dor de-acasă, iar lui îi venea pachet. 

* Eu nu m-am născut, ci am fost născut. 

* Cel care-i mereu înfrânt, poate fi numit campion al 
înfrângerilor. 

* Ursul, dacă n-ar hiberna, ar putea fi regele animalelor. 

* Nici o boală nu mă deranjează - dacă este trecătoare. 

* Sinucigaşilor li se va aplica pedeapsa cu moartea. 

* El avea cuvântul, iar ea - cuvintele. 

* Mai întâi a fost cuvântul, iar apoi - femeia. 

* Cu ochelarii văd mai bine, iar fără ochelari văd mai 
frumos. 

* A ieşit din criza de timp şi a intrat în criză de nervi. 

* Când eşti aproape mort de sete, este bună şi picătura 
chinezească, dacă îţi cade în gură. 

* Iată un caz patologic: un om s-a contaminat cu sănătate. 

* Pe de o parte cresc preţurile, iar pe de alta au loc scumpiri. 

* Pe ea o bătea bărbatul, iar pe el îl bătea gândul. . . s-o lase. 

* Portarul de la fotbal a primit un gol valabil, iar nevastă-sa 
- un gol-puşcă. 

* Şi cea mai mică picătură de apă este ruda marelui ocean. 

* Prezentul care nu se raportează la trecut şi nu accede spre 
viitor este mai mort decât se crede şi mai puţin viu decât se 
vrea. 

* Mulţi sunt proşti ca noaptea; nici unul deştept ca ziua. 

* Palma moaşei dă startul vieţii către moarte. 

* Gândirea concentrată este o forţă care poate urni munţii 
din loc, ca şi credinţa. 

* Copiii, dacă ar vrea să se nască, n-ar protesta prin plâns. 

* Dacă cel ce nu înţelege nimic este prost, cum este cel ce 
înţelege totul greşit? 

* Fiindcă nu-mi place să mă împrumut, nu primesc daruri. 

* Orice om are ziua lui, chiar şi cel născut noaptea. 

* în loc de despăgubiri, a primit des păgubiri. 

* Răufăcătorii se unesc în bandă. Binefăcătorii nu. 

* Soarele nu răsare; noi îi ieşim în întâmpinare. Păcat că nu 
ştim să răsărim! 

* Mai mulţi au auzit de Don Quijote decât de Cervantes. 

* Nu sunt de acord cu sintagma: „Fă ce zice, nu ce face 
popa!”. Păi ce, una zicem şi alta facem? 

* Toţi suntem datori cu o moarte, dar după ce ne-am trăit 
viaţa. 

* Cine nu are copii, nu are bucuria de avea necazuri. 

* Cei îngropaţi sub glie sunt la fel de morţi ca şi cei de sub 
plăci tombale din marmură. 

* Nero este mai cunoscut ca incendiator al Romei decât ca 
opresor al creştinătăţii. 

* Creatorul nu copiază, el inventează. 

* Deşi trăiam o zi fatidică, toţi îmi spuneau „Bună ziua!”. 

* Doar argintul viu este mereu viu. 

* Vara, soarele cu dinţi stă la rând la stomatologie. 

* Când pământul se umple de murdării, Dumnezeu trage 
apa. 

* Bogatul poate cumpăra ce vrea, în afară de timp. 

* S-a strigat „Jos comunismul!”, nu „Jos comuniştii!”. 

* Ateii sunt sinucigaşii sufletelor lor, suflete care conţin 
scânteia de divinitate. 

* Orice elev din zilele noastre îl depăşeşte pe Thales, fiind 
mai informat, nu şi mai înţelept. 

* Cel ce se dezice de Dumnezeu nu devine egalul, ci 
învinsul lui, intrând în rândul fiinţelor inferioare care n-au 
Dumnezeu. 

* Cea mai mare realizare este dacă regreţi că nu poţi fi sfânt. 

* Nu numai sufletele sunt nemuritoare, ci şi trupurile care se 
descompun pentru a face loc altor trupuri care se recompun 
prin naştere, din ce în ce mai aproape de perfecţiune. 

* Ateul este imoral prin faptul că foloseşte inteligenţa 
împotriva celui care i-a dat-o. 

* Istoria este o ficţiune colosală, izvorâtă dintr-un adevăr 
infim, dar precis. 

* Uneori mă gândesc cum trebuie să nu gândesc. 

* Un rob al lui Dumnezeu căra pământ cu o roabă. 

* Deşi este cât mine, nu este egalul meu. 

* Minoritatea se supune majorităţii, dar minoritarii - nu. 

* Ideile reprezintă chintesenţa învăţăturilor acumulate într-o 
existenţă anterioară, dar nu ies din subconştient dacă nu le 
stimulezi gândind. 

* Nu poţi fi profund credincios fără a fi puţin mistic. 

* A împlinit 50 de ani de când s-a născut mort. 

* Mortul încă mai era în viaţă când a decedat. 

* Până a nu mă îmbolnăvi, n-am ştiut că-s sănătos tun. 

* A fi pacifist nu înseamnă a fi laş, ci raţional. 

* Cei ce nu acceptă decât cultul raţiunii, când întâlnesc 
misterul, sunt pierduţi. 

* Animalele mănâncă nutreţ cu o furculiţă mai mare, numită 
furcă. 

* Sclavul visează să ajungă stăpân de sclavi. 

* Orice om deştept poate fi prost. . . crescut. 

* La medic trebuie să te dezbraci, dacă eşti tânără, şi să 
scoţi limba, dacă eşti bătrână. 

* Şi bradul şi porcul se taie în preajma Crăciunului, dar câtă 
diferenţă e între ei! 

* La împărţirea moştenirii, unii s-au înţeles ca fraţii, alţii - 
chiar şi mai rău. 

* Dacă ar fi fost plătit după merit, Michelangelo n-ar mai fi 
sculptat atât de mult. 

* Un criminal ucidea în serie, iar altul în paralel. 

* Mi-am propus să-ajung la ţintă, nu să ocup ţinta. 

* Cine fură un ou, face puşcărie; cine fură un bou, face 
politică. 

* Inima cere şi ce nu văd ochii. 

* Nimeni nu-1 credea pe mut că este poliglot. 

* Moartea te pândeşte toată viaţa, până prinde momentul 
prielnic pentru a te lovi. 

* Moartea este o laşă. îi loveşte numai pe cei slabi. 

* La început i-a făcut ochi dulci, iar apoi - mutre acre. 

* Ruşii, când au ocupat Basarabia, au zis c-au eliberat-o. 

* Unui muritor de rând nu-i plăcea să stea la rând. 

* Asinul avea tuse convulsivă. 

* „Există un Dumnezeu care îmi dă puterea să nu cred în 
el!”, zise ateul. 

* Vrând să ajungă-n Rai în mod fraudulos, a dat de dracul. 

* Sluga visa să facă plecăciuni cu spatele la stăpân. 

* Deşi nu este un bătăuş, bate tot timpul. . . vântul. 

* Broasca de la uşă de ce nu este batracian? 

* După moartea lui Newton, merele cad din pom în mod 
inutil. 

* De la Adam până la Newton, mărul a trecut pe la Paris. 

* Degeaba eşti nemuritor dacă trăieşti în mizerie! 

* Gura lumii nu are dantura cariată. 

* Măgarul parvenit poartă ochelari de cal. 

* Fiindcă nu avea parte, dormea pe cartea de căpătâi. 

* Sunt pregătit să fiu luat prin surprindere. 

* Şcoala vieţii nu beneficiază de cadre didactice. 

* El purta grija casei, iar ea îi purta sâmbetele. 

* O femeie care se respectă, abia după 70 de ani ajunge la 
50 de ani. 

* Zicând: „Aşa ceva este imposibil!”, tocmai am recunoscut 
că acel „aşa ceva” există, deci a devenit posibil. 

* Cifra următoare cifrei unu o critică pe aceasta ca fiind 
indivizibilă cu doi. 

* Unii trăiesc din amintiri, iar alţii din remuşcări. 

* Duelurile sunt interzise, provocările nu. 

* Stăteau „la una mică” şi discutau despre mare. 

* Marea lui greşeală este că şi-a recunoscut micile greşeli. 

* Sunt un om ascultător, deşi nu-mi place ce aud. 

* Calul poate fi troian, dar troianul nu poate fi cal. 

* Totdeauna mi-am dorit să fiu singur. . . în harem. 

* Din 99 de femei, 100 ar vrea să-l aibă de bărbat. 

* Nervii săi de oţel erau cam ruginiţi. 

* Ştiind că adevărul e în vin, mincinosul bea şpriţ. 

* Vulpea ajunsă la struguri şi-a dat seama că avusese 
dreptate atunci când nu ajungea la ei. 

* Pomul lăudat creşte la umbra pomului altoit. 

* Am un noroc orb, de aceea nu dă peste mine. 

* Fiind un om de acţiune, m-a acţionat în judecată. 

* La un an nou, am băut un vin vechi. 

* Amorul său propriu umbla pe la alţii. 

* Toată viaţa fugim de moarte, fără să ne dăm seama că, de 
fapt, fugim spre ea. 

* Bărbatu-său muncea cu ziua, iar ea - cu noaptea. 

* El avea o fâţă, iar ea - un peşte. 

* El era tot timpul pe drumuri, iar ea - pe trotuare. 

* Când îndreptăm o sârmă, de fapt, o îndoim pe placul 
nostru. 

* Mulţi condamnaţi la moarte ar fi fost salvaţi dacă ar fi trăit 
în altă epocă. 

* Femeia era în concediu de maternitate, iar bărbatul - în 
proces de paternitate. 

* întârzia cu o punctualitate ieşită din comun. 

* Am curajul să spun că mi-e frică. 

* Fundul de ochi nu elimină excremente. 

* Când mă sărută un bărbat, mi-aduc aminte de Iuda 
Iscarioteanul. 

* Matematica, deşi nu e bolnavă, e tratată de mulţi 
doctori. . . în matematică. 

* în şcoală, n-a avut premii; a avut personalitate. 

* Te accept ca prost dacă nu eşti penibil. 

* Cifra opt, când se culcă, tinde spre infinit. 

* Deşi ploua cu bani gheaţă, nu se făcea polei. 

* Pătura săracă ţine banii la saltea. 

* Vreau al XlII-lea salariu, nu a XlII-a impozitare! 

* Pe prostul satului îl ştiu toţi cei care se cred deştepţi. 

* Era atât de prost, încât nu ştia nici măcar că el este prostul 
satului. 

* Nu te grăbi să te grăbeşti încet. 

* Merită să trăim şi numai pentru a visa. Totul e să nu avem 
coşmaruri. 

* în şcoală, fiind ocupat cu învăţătura, n-a avut timp să fie 
premiant. 

* Papură-Vodă mergea prin stuf ca vodă prin lobodă. 

* Orbul se-mbată cu apă chioară. 

* Ea avea gene false, iar el - proteză dentară autentică. 

* Televizorul este plin de promisiuni, iar frigiderul - de 
lipsuri. 

* Cartea sa de căpătâi era o carte de vizită. 

* Ajuns în al nouălea cer, nu mai era cu picioarele pe 
pământ. 

* A fost eliberat din puşcărie şi internat în penitenciar. 

* El era iute la mânie, iar ea - iute la picior. 

* Fiindcă era într-o ureche, se lua cu el în gură. 

* Timpul afectat unei bătrâneţi liniştite a fost omorât în 
tinereţe. 

* Iuda, pentru trădarea sa, s-a autopedepsit, ceea ce n-a 
făcut Petru, pentru lepădările sale. 

* Cain şi Abel s-au avut ca fraţii, ba şi mai rău. 

* Dacă am şti să fim fericiţi, n-am mai râvni la Rai. 

* „Te iubesc precum îmi iubesc fratele!”, îmi zise prietenul 
meu Cain. 

* Răul şi binele sunt cantităţi egale. Dacă cineva o duce 
bine, altcineva o duce rău. 

* în viaţa lui s-a întâmplat ceva major: a sărbătorit 
majoratul. 

* Era înarmat până-n dinţi şi sătul până-n gât. 

* Când cocoşeii încep să cânte fals, cloşca se grăbeşte să 
facă alte ouă, în speranţa că va reuşi să procreeze cântăreţi 
mai buni. 

* Când sună ceasul, n-are rost să răspunzi la telefon. 

* El i-a citit gândurile, deşi era analfabet. 

* Laşii sunt mai periculoşi decât vitejii, fiindcă lovesc pe la 
spate. 

* Inteligenţa, oricât de sclipitoare, nu poate înlocui lanterna. 

* Dacă urâm omizile, avem dreptul să iubim fluturii. 

* Şi-a stors creierii pentru a ieşi basma curată. 

* Noi eram îngheţaţi tun, iar inamicul - beat praştie. 

* Fiindcă era cap sec, credea că poate scoate bani din piatră 
seacă. 

* Săpând să îngroape securea de război, au descoperit o 
bombă. 

* Lupu-şi schimbă părul, dar lupoaica ba. 

* Rufele murdare se spală în familie şi se usucă în balcon. 

* Mortul a fost găsit lângă un gard viu. 

* Ea stătea de ochii lumii, iar el stătea cu ochii pe ea. 

* Peştele prins în undiţă are vina că a atentat la viaţa unei 
râme moarte. 

* Râma prinsă în cârligul undiţei nu văd ce vină îşi ispăşeşte 
printr-o moarte atât de groaznică. 

* Toţi vor să fie fericiţi, dar nimeni nu vrea să fie sărac cu 
duhul. 

* Cel cu multe gânduri negre are mulţi duşmani. 

* O viaţă-ntreagă a muncit din greu, în industria uşoară. 

* Cum e posibil ca un animal cu o construcţie atât de 
simplă, cum e şarpele, să înspăimânte fiinţe mult mai 
elaborate? 



30 




* Dacă pe un stâlp de înaltă tensiune scrie „Pericol de 
moarte!”, omul nu se înspăimântă, dar dacă vede un şarpe, 
oricât de mic, îl cuprinde teama. 

* A căzut prizonier în lupta cu sărăcia. 

* Nu toţi bătrânii venerabili au fost tineri onorabili. 

* Măgarul care visa ambrozie şi nectar s-a ales doar cu paie 
şi bătaie. 

* Peste unul a dat norocul să câştige o maşină, iar peste altul 
a dat doar. . . o maşină. 

* Frica de moarte a învins frica de injecţii. 

* După ce a primit o bancnotă cu valoarea maximă, 
cerşetorul a început să-i urască pe cei care-i dădeau 
mărunţiş. 

* întâi şi-a pierdut timpul, şi apoi - răbdarea. 

* Amândoi am avut drumul vieţii presărat cu trandafiri: el 
culegea florile, iar eu - ţepii. 

* Omul şi-a dorit totdeauna aripi; niciodată - coadă. 

* în şcoală a fost elev de nota zece. . . la purtare. 

* Când ea făcea cuie, el o privea ţintă. 

* „Jur pe Dumnezeul meu!”, zise ateul. 

* Făt-Frumos era urât. . . de către zmeu. 

* Un copil în loc să înalţe zmeul, îl trânti de pământ. Era 
viitorul Făt-Frumos. 

* Pilat din Pont a lansat poanta spălatului pe mâini. 

* El umbla la patru ace, iar ea umbla cu acar. 

* Soldaţii inamici au fost amendaţi fiindcă nu aveau permis 
de port-armă. 

* Deşi este neam de traistă, umblă cu mapă diplomat. 

* Văzând că ea îi citea gândurile, a încetat să mai 
gândească. 

* Cu reclamele la detergenţi s-a mers până-n pânzele albe. 

* Cotidianele de dimineaţă apar noaptea. 

* Fegile nu sunt bune dacă nu sunt modificate din când în 
când, devenind mai rele. 

* O grenadă de mână l-a rănit la picior. 

* Fiindcă avea orbul găinii şi-a luat ochelari de cal. 

* în ţara orbilor, Pazvante Chiorul era împărat. 

* Cei ce-au fost muncitori la „Drumuri” au rămas pe 
drumuri. 

* Deşi elefanţii sunt desenaţi, totdeauna, mai mici, şi puricii 
mai mari, niciodată nu ajung să fie egali. 

* Responsabilul cu irigaţiile se face că plouă. 

* Cuiul se îndoaie în semn de protest faţă de cel care nu ştie 
să-l bată. 

* Dinozaurii n-au făcut nici un rău omenirii, mai ales după 
ce au dispărut. 

* Nici un eschimos nu s-a visat vânător de elefanţi. 

* Locuia cu chirie într-o cameră de luat vederi progresiste. 

* Lui Aii Baba i s-au numărat hoţii, nu hoţiile. 

* De la lampa lui Aladin până la cea a lui Ilici, a avut loc o 
revoluţie... tehnică. 

* în arborele său genealogic s-a cuibărit o cioară. 

* Când Bulă şi-a rupt pantalonii, maică-sa i-a cârpit 
imediat. .. o palmă. 

* Şi diavolii cred în puterea lui Dumnezeu, numai ateii nu! 

* Clerul a transformat credinţa-n ritual. 

* Filozofia banului e cea mai păguboasă. 

* Unul a murit de tânăr, iar celălalt - de viu. 

* Cocoşatul a trecut în lumea celor drepţi. 

* Deşi era cocoş avea orbul găinii. 

* Dacă te sinucizi, te bat de te omor! 

* Un descreierat mă întreabă dacă ştiu unde-i creierul 
munţilor. 

* Chiar dacă nu poţi deveni cel mai cinstit om din lume, 
merită să încerci, de dragul excepţiei. 

* Deşi trăia în creierul munţilor, era foarte prost. 

* Alta ar fi soarta lumii dacă bărbaţii nu şi-ar pierde o bună 
bucată de timp cu femeile. 

* Bărbaţii caută în compania femeilor plăcerea, care, de cele 
mai multe ori, se transformă în plictiseală, dacă nu în nervi. 

* Şi-a luat inima în dinţi şi a comandat un ficat în sânge. 

* El nu avea nici un fel de venit, în timp ce ea avea. . . un 
avenit. 

* Oamenii dacă ar trăi două vieţi, şi-ar dori patru. 

* De când a aflat că se trage din maimuţă, a început să-şi 
urască părinţii. 

* Canibalul nu recunoaşte nici mort că este antropofag. 

* Oricât ai fi de somnoros, nu poţi dormi toată noaptea... 
polară. 

* Dacă poarta Raiului e bine păzită, în Iad intrarea este 
liberă. 

* Naufragiatul de pe insula Paştelui a supravieţuit mâncând 
ouă roşii. 

* Şi-a sărutat iubita cu mult foc, apoi a chemat pompierii. 

* El se îmbrăca cu gust, iar ea, invers (se dezbrăca). 

* Lucrând intr-un mediu exploziv, nu le scăpăra mintea. 

* Soacra, şi în luna de miere, avea mutră acră. 

* Am înţeles că zăpada poate fi troian, dar şi calul? 

* De la bun început a început să-i meargă rău. 

* Melcul, încet, încet şi-a făcut urmaşi pe toată planeta. 

* A strâns din dinţi toată viaţa. . . stomatologul. 

* Fiindcă a pierdut maşina care trebuia să-l ducă la oraş, a 
rămas în satul lui. . . de căruţă. 

* Arborele genealogic este dovada că omul a coborât din 
pom. 

* Omul după ce a coborât din copac, a început să-l taie. 

* Am vrut să-i mulţumesc, dar mi-a fost teamă că o să-mi 
răspundă: „N-ai pentru ce!”. 

* Scria ca doctorul şi citea ca infirmiera. 

* Diogene locuia intr-un butoi, fiindcă-i lipsea o doagă... 
butoiului. 

* Tace şi face... gălăgie. 

* Vaporul s-a scufundat din cauza ancorei prea grele. 

* Nu-i place să i se sărute mâna. . . lui Venus din Milo. 

* După ce a procurat, în mod ilicit, mulţi bani gheaţă, a 
intrat la răcoare. 

* Oala de fiert sarmale era făcută din acelaşi lut cu oala de 
noapte. 

* El era pedant, iar ea - pierdantă. 

* Motanul încălţat era prost ca o vită-ncălţată. 

* Lui Franţ i s-a spus frans că nu e franc. 

* Starul de cinema nu era în stare de cineva. 

* Un om cu cât se străduieşte să demonstreze că este cinstit, 
cu atât mai mult este suspectat de escrocherie. 

* în toată casa nu era un singur pat. . . de armă. 

* El avea un arbore genealogic, iar ea - unul ginecologic. 

* Un prieten, ca să te poată trăda, mai întâi trebuie să-ţi 
câştige încrederea. 

* Şoferul a fost amendat fiindcă i-a spus agentului de 
circulaţie că este beat de fericire. 

* Ar da orice să poată deveni primitor. 

* Deşi era cu ochelari, nu putea să citească. . . şarpele. 

* Moara de apă luând foc, nu a fost cu ce să fie stinsă. 

* Două trenuri au făcut cruce, deşi mecanicii lor erau atei. 

* Un sergent major a sedus o minoră. 

* Şi-a pierdut puterile chiar în puterea nopţii. 

* în viaţă a mers pe drumul cel bun, dar n-a respectat viteza 
legală. 

* Fiindcă el nu avea măgar, suporta măgăriile altora. 

* Deşi ea se pretindea uşă de biserică, îi treceau pragul al 
dracului de mulţi bărbaţi. 

* Văzând supuşii că nevasta regelui e foarte crudă, i-au 
copt-o. 

* Ea îi purta numele, iar el - sâmbetele. 

* Pretindea că este om de casă şi chiar era, zidarul. 

* El avea ac de cojocul ei, dar ea nu avea cojoc. 

* Umbla ca pe ace. . . trenul. 

* Şi-a făcut un acoperiş, dar fără acoperire. 

* Unul era prost dispus, iar celălalt - doar prost. 

* Au căzut de acord şi s-au lovit în idei. 

* Dacă pereţii au urechi, să zicem mersi că n-au şi gură. 

* Se ruga de Dumnezeu să-l ia dracul. 

* El avea o idee fixă despre mobilă. 

* Unde nu încape discuţie, au loc şuşoteli. 

* Făcea două lucruri dintr-o dată: vorbea în plus şi în dodii. 

* Când el dormea buştean, ea (nu) dormea dusă. 

* Acum nu mai calcă-n străchini, fiindcă ia masa în oraş. 

* Unul făcea faţă, iar altul - feţe-feţe. 

* Parcă-i un făcut să nu găsesc nimic de făcut! 

* Se poartă ca la poarta nouă. 

* El îi pictă nudul, iar ea îi făcu figura. 

* Când el îşi pierdea firul, ea îşi ieşea din fire. 

* Avea un copil în faşă şi altul din flori. 

* Ea era în floarea vieţii, iar el - copil din flori. 

* Pompierii n-au voie să-şi verse focul. 

* După ce i-a forţat mâna, i-a dat cu piciorul. 

* Nu s-a putut dezlipi din mulţime, fiindcă era sărac lipit. 

* Dumnezeu a împrăştiat păsările în natură, iar omul le 
adună în colivii. 

* El era dracul gol, iar ea era doar goală. 

* Capra avea râie, dar râia nu avea leac. 

* Ea era în stare de orice, iar el era în stare de ebrietate. 

* Când i s-a dat cuvântul, i-a pierit graiul. 

* Eva stătea în coasta lui Adam. 

* A câştigat postul printr-un concurs. . . de împrejurări. 

* Copilul boschetarilor a început să stea copăcel. 

* El îi căuta în coarne, iar ea îi punea coarne. 

* Era într-o situaţie critică, adică sub orice critică. 

* Făt-Frumos, după ce-1 luă corp la corp pe zmeu, o luă pe 
Ileana Consânzana şi se căsătoriră. 

* Deşi stăteau la bloc, se înjurau ca la uşa cortului. 

* Unul era sub orice critică, iar celălalt - sub masă. 

* Şi-a luat o soţie cu doi copii şi o soacră cu şapte vieţi. 

* Ea îi călca rufele, iar el o călca pe nervi. 

* Mânuitorul barierei se credea deschizător de drumuri. 

* Şedinţa deschisă s-a ţinut cu uşile închise. 

* S-a dus vorba despre el că duce vorba. 

* După ce-şi lua avânt, îşi dădea aere. 

* întâi i-a făcut ochi dulci, apoi zile amare. 

* A bătut-o de-i mergeau fulgii în sensul acelor de 
ceasornic. 

* Ea a brodat-o, iar el a brodit-o. 

* După ce s-a lămurit buştean, a început să umble creanga. 

* Capul răutăţilor s-a sculat cu noaptea în cap şi s-a pus în 
capul mesei. 

* A fost odată un alb şi-un negru. Albul era sub papuc şi 
negrul sub unghie. 

* Nu vreau să trăiesc la nivel înalt, fiindcă la noi în bloc nu 
funcţionează liftul. 

* Astupând gropile din asfalt, nu eradicăm prostia. 

* Pe buletinul meteorologului, în locul datelor de identitate 
erau trecute datele meteo. 

* Tot timpul sunt atent să nu devin centrul atenţiei. 

* Nu-şi vedea lungul nasului, fiindcă şi-l băga unde nu-i 
fierbea oala. 

* Dacă regele animalelor s-ar alege în funcţie de răget, 
măgarul ar avea mari şanse. 

* Averea am moştenit-o de la strămoşii mei şi străbabele ei. 

* Aceşti rechini n-au atacat niciodată omul... fiindcă n-au 
avut ocazia. 

* Iedul mâncat de lup a ratat şansa de a deveni ţap ispăşitor. 

* întâi l-a furat somnul, apoi hoţii. 

* Deşi îi stătea mintea în loc, el era plecat cu sorcova. 

* A vrut să înfigă cuţitul intr-un stâlp şi a nimerit stâlpul 
casei. 

* Hotărât să ia taurul de coarne şi-a sunat socrul însă, la 
telefon, a răspuns soacră-sa. 

* Chiar dacă ateii vor deveni majoritari, anii se vor număra 
tot de la Hristos. 

* Din cauza unei nopţi zgomotoase, şi-a pierdut liniştea. 

* Pe unu-1 umflă râsul, iar pe celălalt - poliţia. 

* Abia în ceasul al unsprezecelea şi-a dat seama că-i ora 
doisprezece. 

* Unul cânta după ureche, şi celălalt după mort. 

* Era numai urechi. . . măgarul. 

* Şi-a alungat boul de acasă sperând că se va întoarce vacă. 

* Pentru moravuri uşoare a primit o pedeapsă foarte grea. 

* Orbul, umblând să afle unde a dus mutul iapa, a nimerit 
Brăila. 

* Vreau să spun doar două vorbe, şi restul cuvinte. 

* Ea era între două vârste, iar el - între două tinere. 

* Din vorbă-n vorbă, au ajuns la discuţii. 

* L-a luat pe nepusă masă şi l-a pus pe scaun. 

* După ce i-a zburat doi dinţi din gură, i-a venit inima la 
loc. 

* Papură-Vodă le căuta tuturor nod în papură. 

* în numele legii, a fost lovit în numele tatălui. 

* El îi făcea ochi dulci, iar ea îi făcea ochiuri. 

* Aici, dezordinea era la ordinea zilei. 

* Era numai piele şi os. . . domnesc. 

* Partidul a pierdut partida. 

* Pe drumul vieţii este imposibil să nu te întâlneşti cu 
moartea. 

* Aşa-s unii: devin alţii! 

* Apa trece, pietrele rămân. . . ude. 

* Doi chiori au avut o discuţie între patru ochi. 

* Ca să-ţi speli păcatele nu-ţi trebuie detergenţi. 

* Ea avea o piatră pe inimă, iar el - mai multe pietre la ficat. 

* A fost declarat prost, post-mortem. 

* După ce i s-a făcut inima cât un purice, i-a sărit din loc. 

* Unul era putred de bogat, iar celălalt - doar putred. 

* Un cal oarecare a ieşit din anonimat, devenind cal de 
bătaie. 

* Un copil din flori a devenit copil de mingi. 

* După ce a căzut dintr-o extremă în alta, a devenit centrul 
atenţiei. 

* Omul hain dacă nu are haină, nu înseamnă că e celibatar. 

* El ţinea un han, iar ea-i ţinea hangul. 

* A intrat în pământ de ruşine. în pământul vecinului. 

* Se îmbăta cu apă rece, pusă în mult vin. 

* La împins păcatul să se declare sfânt. 

* Deşi nu avea permis de port-armă, i-a împuşcat o bătaie 
soră cu moartea şi verişoară cu reanimarea. 

* Făt-Frumos i-a promis fetei împăratului Tricolor unul din 
cele două capete şi o singură ceafa a balaurului tricefal. 

* Generalul, deşi nu fusese degradat, ajunsese în ultimul 
grad de decădere. 

* în acest an de graţie, a căzut în dizgraţie. 

* Câştiga bani grei din moravuri uşoare. 

* După ce i s-a luat o greutate de pe inimă a făcut infarct. 

* Prima soţie era rea de gură, iar a doua este doar rea. 

* Medicul stomatolog a intrat în gura lumii. 

* Şi Adam şi Iisus, fură creaţi de Dumnezeu, Eva făcu 
diferenţa. 

* în timpul solstiţiului, a primit un cadou de zile mari. 

* într-o bună zi, i s-a întâmplat o nenorocire. 

* într-o noapte, omul a murit cu zile. 

* La nunta de aur, mirii erau plini de argint. . . în păr. 

* Dacă eşti manierat, în ochii bădăranilor pari caraghios. 

* Dacă toate sunetele ar fi muzicale, am trăi intr-un rai al 
cântecelor. 

* E mai uşor să domini un popor decât o singurătate. 

* Ţiganii integraţi în societate se numesc romi. 

* întâi n-au crezut deloc, iar acuma cred din ce în ce mai 
puţin. 

* El, fiind un tip grav, a molipsit-o şi pe ea; astfel, a rămas 
gravidă. 

* Văzându-şi vecinul cum bate nucul, a început şi el să-şi 
bată cireşul. 

* Deşi trăia la munte, bătea câmpii. 

* Nevastă-sa, la început, era gură mare; acum e gură spartă. 

* Ca să scape de înţepături, a făcut din ţânţar armăsar, după 
care a primit o copită. 

* Avea o bibliotecă foarte bogată în cărţi. . . de vizită. 

* Şi-a făcut planul să devină deştept, dar planul a fost prost 
conceput. 

* Toate vietăţile se luptă între ele, dar numai omul îşi 
perfecţionează mereu armele. 

* Când omul s-a ridicat în două picioare n-a ştiut că se poate 
îmbolnăvi de varice. 

* îngerii păzitori nu intră în cârciumi. 

* Numai animalele superioare - cum este omul - ştiu să 
trădeze. 

* Toate vietăţile au importanţa lor în natură, chiar dacă 
unora nu le dăm nici o importanţă. 

* într-o noapte, un om şi-a luat zilele. 

* Multe cârciumi ar da faliment dacă omul ar bea doar 
atunci când îi este sete. 

* Toţi vor să ştie care-i cel mai bogat om din lume; de cel 
mai sărac nici nu vor s-audă. 

* Dacă eşti deştept şi nu vrei să afle lumea, eşti un prost! 

* Vecinul şi-a luat o capră de tăiat lemne; ca să nu-i mai 
moară. 

* Un om avea o capră albă şi una de tăiat lemne. 

* O vacă avea viţelul ei, dar viţelul nu avea vaca lui. 

* Vacii îi era a făta, iar boului a mânca. 

* Eu merg cu trenul personal, iar el cu maşina personală. 

* „Nu cred că adevărul este în vin!”, zise băutorul de bere. 

* Sunt mai de apreciat acei ce-au zidit palate sau cei ce-au 
făcut cărămizi? 

* Unii făceau calcule, iar alţii calculi. 

* Unii naufragiaţi s-au agăţat de bărcile de salvare, iar alţii 
de ancoră. 

* Cei bogaţi cântau la pian. Săracii fluierau. . . a pagubă. 

* Prometeu ne-a dăruit focul pentru a ne încălzi, nu pentru a 
ne aprinde ţigările. 

* Prometeu, dacă ştia că se va naşte Nero, nu s-ar mai fi 
sacrificat. 

* Pentru a-i prelungi viaţa, a refuzat să-i scoată certificat de 
deces. 

* Fabulistul se simte mai bine printre animale decât printre 
oameni. 

* Din câteva cioburi, un arheolog a reconstituit o întreagă 
veselă, iar un antropolog a reconstituit dintr-un os un 
animal. Mie nu mi-a rămas decât să mă apuc de gătit. 

* Am vrut să merg înspre sud, dar toate busolele indicau 
nordul. 

* Caii l-au ajutat pe om să cucerească; gâştele să salveze. 

* Toţi recunosc meritele cailor; nimeni pe ale potcovarilor. 

* Robinson Crusoe, într-o sâmbătă, l-a botezat pe Vineri. 

* Dacă am şti anticipat data morţii, am sărbători-o ca şi pe 
cea a naşterii. 

* Cred că în matriarhat bărbaţii au vorbit atât de mult, încât 
femeile nici până în prezent nu au reuşit să recupereze. 

* Peştele mare îl înghite pe cel mic fiindcă nu a fost înghiţit 
când era mic. 

* Vârstnicii sunt purtătorii unui virus greu de suportat numit 
bătrâneţe. 

* Omul ştie să se gudure şi să muşte precum câinele, dar nu 
ştie să fie credincios ca el. 

* Se numea Ahile fiindcă avea vocaţie de călcâi. 

* Nonconformistul se ruga să devină arhinecunoscut. 

* El era totdeauna cel căruia i se înmâna primul premiul, 
deoarece sosea mereu pe locul trei. 

* Pentru că nu ştie să numere, a adunat averi nenumărate. 

* Vulturul nu fură găini de teamă că i se va zice găinar. 

* I s-a ghicit în palmă că va primi pumni. 

* A avut norocul să se nască normal, fiindcă berzele erau 
plecate în ţările calde. 

* Găinile au uitat să zboare. Bine că n-au uitat să ouă. 

* Se bucură de toate onorurile; mai puţin de onoare. 

* Armata este o mare masă de oameni pregătită să devină 
victimă sau călău. 

* Viaţa mea îţi aparţine. Sper să ştii a o folosi. 

* Vinul băut în cantităţi mari, chiar dacă este nobil, nu ne 
înnobilează. 

* Adam şi Eva, după ce au cules via, şi-au oprit, ca suvenir, 
câte o frunză. 

* Frunza de vie poate acoperi ruşinea, iar vinul te poate face 
de ruşine. 

* Gospodinele pun în foi de viţă umplutura sarmalelor. 
Adam şi Eva nu ştiau acest lucru. 

* Duşmanul de moarte al unei mulţimi poate fi eroul altei 
mulţimi. 

* Eu îl urăsc de moarte, iar el mă urăşte de-o viaţă. 

* Dacă toţi cei ce sunt consideraţi boi ar munci în 
agricultură, fabricile de tractoare ar da faliment. 

* Când recipientul numit suflet este plin de otrava numită 
ură, ţi se îngreunează existenţa în mod inutil şi păgubos. 

* în loc să bată apropou, l-a bătut la popou. 

* Cei care ştiu să dăruiască bunătate nu pot fi niciodată 
săraci. 

* Caută să fii totdeauna mai bun ca aproapele tău. Această 
emulaţie place şi lui Dumnezeu. 

* Lupta cu sine însuşi se termină totdeauna la egalitate. 

* Dacă oamenii ar şti că li se pot citi gândurile, ar gândi 
numai pozitiv. 

* Ce încredere poţi avea într-un medic bolnav? 

* Cerbii îşi pierd coarnele, iar bărbaţii le recuperează. 

* Avea curajul să privească în ochi orice om, mai ales dacă 
era de zăpadă. 

* Dintr-o cugetare banală, printr-o eroare tipografică, a ieşit 
o perlă. 

* Cometa zboară prin univers fără aripi; doar cu coada. 

* Este ora doisprezece şi-un sfert... academic. 

* Câinii erau cu colacii de salvare în coadă de peşte. 

* Diavolul nici din greşeală nu face lucruri bune. 

* Nu şi-a dat seama prin ce pericol trece şi aşa a devenit 
erou. 

* Fiecare sat are prostul lui, pe care-1 ştiu toţi. Pe deşteptul 
satului nu-1 prea ştie lumea. 

* Nu i-a sunat ceasul de apoi, fiindcă a uitat să-l întoarcă. 

* Ce frumos ştiu să moară florile: parfumându-ne casa. 

* Dacă eroii ar învia, nu le-am mai da nici o importanţă. 

* Aurul îşi schimbă stăpânii, dar strălucirea ba. 

* Am visat că mi s-au îndeplinit toate visele. 

* întâi au apărut valorile, şi apoi - oamenii de valoare. 

* înaintaşii mei au frământat noroaiele, iar eu înjur gropile 
din asfalt. 

* După ce şi-a pierdut memoria, a declarat-o nulă. 

* Era atât de timid, încât îi era teamă să-şi arate vitejia. 

* Măgarul îşi poartă desagii ca pe o distincţie. 

* Dacă Prometeu ar fi putut beneficia de un transplant de 
ficat, cine ştie ce ar mai fi dăruit omenirii. 

* Penultimul era anti antepenultimul. 

* îmi mergea bine-n armată, deşi porneam mereu cu 
stângul. 

* Unul bătea drumurile, iar celălalt câmpii. 

* Părinţii sunt cei care-i alimentează pe copii cu primele 
minciuni: Moş Crăciun, zmei, zâne, balauri... 

* Adevărul care te doare te fortifică precum vaccinul. 

* A avut de ales: să aleagă sau să nu aleagă. 

* S-a ambiţionat să nu se ambiţioneze. 

* în aparenţă părea că i se pare. 

* Se apăra părând că nu se apără. 

* Dezarmează-te, ca să mă pot dezarma! 

* Iubea mai mult artiştii decât arta. 

* Surdului i se pretindea să fie ascultător. 

* Ce frumoase sunt monumentele funebre şi ce urâtă este 
moartea! 

* Era un mare iubitor de artă. . . culinară. 

* Toţi au auzit de Noaptea Sfântului Bartolomeu, nimeni n- 
a auzit de ziua lui. 

* Suport mai uşor durerile gândindu-mă că va veni o vreme 
când nu mă va mai durea nimic. 

* Dumnezeu întâi a creat cuvântul şi, fiindcă voia să-l 
înmulţească, a creat femeia. 

* Dac-aş avea doar călcâiul vulnerabil, mi l-aş amputa. 

* Şi cel mai punctual om din lume şi-ar dori să întârzie la 
întâlnirea cu moartea. 

* în pauza dintre două concedii, îşi făcea planul pentru 
următoarea pauză. 

* O efemeridă şi-a irosit timpul aiurea. 

* Eu sunt egal cu el dar, el nu este egal cu mine. 

* După ce Dumnezeu a încurcat limbile, a apărut 
translatorul. 

* Se pare că Sfântul Gheorghe a contribuit la dispariţia 
dinozaurilor. 

* Albinele şi furnicile sunt la fel de harnice, dar câtă 
diferenţă de eficienţă! 

* Dacă aş fi fost barbar, îl plesneam, aşa. . . l-am interpelat. 

* „Dragă, îmi ceri imposibilul!”, zise ea, aprobându-i 
cererea. 

* Fiindcă vedea lucrurile precum calul cu ochelari, se 
credea centaur. 

* Orice lichid abia aşteaptă să se reverse, crezând că se 
realizează prin împrăştiere. 

* A fost pasionat de arheologie până-n momentul când, 
săpând, a descoperit o bombă. 

* Unul a clădit turnuri, iar altul a săpat fântâni. Care dintre 
ei este mai de preţuit? 

* O dată cu revoluţia a început involuţia. 

* Iată o prostie benefică: vaca dă lapte şi după ce şi-a 
înţărcat viţelul. 

* Am înţeles că albina înţeapă pentru a-şi apăra mierea din 
stup, dar viespea? 

* Să plătesc bilet de peron pentru a mi se permite să aştept?! 

* în iarna asta geroasă, m-am gândit serios la abundenţa de 
combustibil din Iad. 

* în armată am învăţat cum să salut de pe loc şi din mişcare, 
browniană. 

* Dacă s-ar fi continuat politica lui Vlad Ţepeş, ţara ar fi 
intrat într-o criză de hoţi. 

* Pe cei dintâi oameni îi numim primitivi. Câtă lipsă de 
respect pentru înaintaşi! 

* Văzându-1 pe Demosthene luând pietre în gură, a mâncat 
şi el câteva, dar nu i-au plăcut. 

* Mi-a promis un loc în inima ei, dar am refuzat întrucât nu 
suport înghesuiala. 

* Meseria se învaţă de la maiştri, iar arta - de la maeştri. 

* Un loc strălucea de curăţenie, iar altul - de mizerie. 

* Sărăcia este lucie, iar curăţenia - strălucitoare. 

* Peştele miroase urât, de aceea se spală tot timpul în apă. 

* Animalele nepricepute la vânătoare, au devenit 
vegetariene. 

* O definiţie, cu cât este mai scurtă şi mai simplă, cu atât 
spune mai mult. 

* Şi unui om mic i se poate întâmpla un mare necaz. 

* A confundat ombilicul cu alambicul. 

* A fost acuzat de hărţuire sexuală, eunucul. 

* Datornicul i-a mulţumit rău de tot. 

* Deviza spune ce-ţi propui, nu ce eşti în stare să faci. 

* Devizul nu este masculinul de la deviză. 

* Dacă unui subiect nu-i revine predicatul care i se 
potriveşte, căsnicia lor este compromisă. 

* Perfecţiunea aparţine divinităţii; nouă ne rămâne doar 
dorinţa de perfecţiune. 

* Suntem sclavii unei limite a înţelegerii. 

* Dacă am realiza că norii poartă în ei fluvii de apă, am 
umbla cu colaci de salvare, nu cu umbrele. 

* Orişice bărbat se simte bine în harem: până şi eunucul. 

* Mulţi se declară evlavioşi doar că aşa dă bine. 

* Ce monstru l-o fi determinat pe om să inventeze cuvinte 
rare, deseori inutilizabile? 

* Pe el îl DOR OHOIi, iar pe ea O DOR HEIi. 

* Aveau în loc de inimi, pietre. . . scumpe. 

* Popoarele tuturor timpurilor au fost nemulţumite şi vor fi 
nemulţumite, dar niciodată nu vor găsi calea spre 
mulţumire. 

* Toată viaţa a făcut numai lucruri neînsemnate, dar 
necesare. 

* Lucrurile bune trebuie apreciate, chiar dacă sunt făcute de 
oameni pe care nu-i apreciem. 

* Definiţia care definea definitul, era indefinită. 

* Ce bine este că oglinda ne schimbă doar dreapta în stânga, 
nu şi susul în jos! 

* între înecatul din baltă şi cel din ocean nu-i nici o 
diferenţă. 

* Când focul e prea tare, oala îl potoleşte dând în clocot. 

* Memoria neactivată este ca ceasul neîntors. 

* Nu doar boii sunt consecvenţi, ci şi vacile. 

* Nu râvni aplauze de la ciungi. 

* Dacă găina ar fi mai deşteaptă, vulpea ar fi mai şireată. 

* Pe unde intră alcoolul, ies secretele. 

* Unii se simt bine, iar alţii nu se simt deloc. 

* Sunt proprietarul unei sărăcii copioase. 

* Timpul este un cancer care devorează tot ce-i vechi, 
făcând loc noului. 

* Greşeala poate fi acoperită prin minciună, dar minciuna 
nu poate fi acoperită prin nimic. 

* Unde o fi dispărând albul zăpezii când se topeşte? 

* Dacă vrei să ajungă ceva la copii, dă-le părinţilor. Nu şi 
invers. 

* Şi de la un prost poţi învăţa: să nu faci ce face el. 

* De haina veche te desparţi cu nostalgie, iar pe cea nouă o 
accepţi cu suspiciune. 

* Un titlu bun spune mai mult decât un conţinut slab. 

* Cusurgiul găseşte fire de păr şi-n ouăle fierte. 

* Dacă n-ai binecuvântat niciodată izvorul atunci când ai 
băut apă, nu-1 înjura când a secat. 

* Unuia îi prisoseau laudele, celuilalt - injuriile. 

* Răutatea nu are leac, spre deosebire de bunătate. 

* Lupta o va câştiga cel mai motivat împotriva celui mai 
dotat. 

* Războiul este un balaur care se hrăneşte cu sângele 
naţiunilor beligerante. 

* Nu ne pasă cine a sădit pomul, dar fructe vrem. 

* Regina frumuseţii nu poate să se nască decât din 
simplitate. 

* Una este să scrii cu pană de gâscă şi alta este să scrii cu 
cap de gâscă. 

* Decât să- mi cadă dinţii, mai bine să cadă guvernul! 

* Neisprăvitul iar a făcut o ispravă. 

* Viaţa omului e ca un râu: la izvor, limpede, la vărsare, 
tulbure. 

* Unele dorinţe se realizează într-o zi, altele - intr-un an, şi, 
cele mai multe - într-un vis. 

* Când scriu, pun semne de punctuaţie, iar când vorbesc, 
gesticulez. 

* Producţia dudului din gard, a fost împărţită între cei doi 
vecini: unul a luat frunzele şi celălalt - fructele. Aşa au 
făcut şi cu nucul. 

* Dacă vorbiţi cu copiii la figurat, o să vă facă figura. 

* Cuvântul nescris este efemer. 



* Cel mai mult înveţi din meritele duşmanului şi din 
defectele prietenilor. 

* Sclavul simţurilor fuge de libertatea moralei. 

* Preferăm nedreptatea colectivă celei individuale. 

* Sunt plin de lipsuri inutile. 

* Oaia în piele de lup produce spaimă; lupul în piele de oaie 
produce pagube. 

* Orice extremitate are centrul ei. 

* Oricât de tare ai striga, tot mai departe ajunge cuvântul 
scris. 

* Defăimătorii sunt mai agreaţi decât defăimaţii. 

* După ce ne-au plictisit zece înţelepţi, prostul ne bine- 
dispune. 

* Unilateralul era multilateral dezvoltat. 

* Fii liber, dar nu abuza! 

* Eu cred în fantome; una din ele este Dreptatea. 

* Pe cei care nu i-am putut asimila, nu-i putem înghiţi. 

* Orişicare neologism are şansa de a deveni arhaism. 

* Eu le-am spus să meargă unii după alţii, iar ei au mers unii 
înaintea celorlalţi. 

* El o ajuta, iar ea îl corija. 

* Eşti liber să faci ce vrei, aşa cum îţi spun eu. 

* Dacă fiecare glonţ şi-ar fi realizat menirea pentru care a 
fost fabricat, n-ar mai avea cine să fabrice gloanţe. 

* Ferice de cel ce nu s-a născut, fiindcă nu-1 bântuie frica 
morţii. 

* Şi cel mai independent om depinde de adevăr. 

* în fiecare dimineaţa îmi iau viaţa de la capăt. 

* Fiecare zi e alta; în fiecare zi sunt altul. 

* Dacă nu -ţi place cum îţi este viaţa, schimb-o! Dacă nu 
poţi, aşteaptă şi speră, dar n-o părăsi, chiar dacă nimic nu te 
reţine. 

* Viciile nu sunt egale, dar toate sunt la fel de rele. 

* Vai de învingătorul prin noroc şi de învinsul prin ghinion! 

* Adevăratul învins este cel care nu te mai poate urî. 

* Frumuseţea femeii este momeala cu care te atrage în cursa 
căsniciei. 

* Frumuseţea fără inteligenţă e ca aluna fără miez. 

* El era călare pe cal, iar eu - pe situaţie. 

* O frică mare poartă o pedeapsă mare. 

* Ea lucra la „Drumuri şi poduri”, secţia trotuare. 

* Cu vorbe vechi, poţi spune lucruri noi; cu vorbe urâte, nu 
poţi spune ceva frumos. 

* De atâta frig, a îngheţat şi gerul în iarnă. 

* Când faptele noastre lipsesc, apelăm la ale părinţilor. 

* Găina cloceşte şi fără ouă, în semn de protest. 

* Când îţi transformi amanta-n nevastă e ca şi cum ai oţeti 
vinul. 

* Soţia era toată averea lui, de la care se împrumutau şi alţii. 

* Natura nu ne-a dat aripi, dar ne-a dat înţelepciunea de a ni 
le făuri. 

* Eu am activat un partid, iar el a activat o bombă. 

* Am ajuns să-mi trag palme - din cauza unui ţânţar. 

* Când florile încetează să mai miroasă, începe să pută apa 
din vază. 

* El dormea în locul meu, iar eu visam în locul lui. 

* Toată lumea era a lui, dar el nu ştia. 

* Vecinul nu a omorât şarpele în speranţa că o să mă muşte 
pe mine. 

* Zgârceşte-te la vorbe, cum te zgârceşti la bani. 

* Curajoşii mureau în luptă, iar laşii făceau urmaşi. 

* Dacă nu ai convingerea că poţi învinge, eşti învins înainte 
de a începe lupta. 

* Dacă vrei să-ţi iei nevastă, consultă un bătrân; dacă vrei 
să-ţi iei maşină, consultă un tânăr. 

* Dragostea e ca vinul: pe măsură ce se învecheşte, calităţile 
îi sporesc; pe măsură ce se consumă, te îmbată tot mai tare. 
Totul e să nu se oţetească. 

* Viaţa este clipa dintre două veşnicii. 

* După moartea fiecăruia, începe o nouă veşnicie. 

* Copilul pregătit să devină educat, conştiincios, sincer, 
harnic, respectuos, bun slujitor al familiei, al neamului şi al 
umanităţii se va putea numi OM. 

* Dacă un deştept are fiul neghiob, ce fiu va avea 
neghiobul? 

* Dacă am imita colaborarea simţurilor, am avea numai de 
câştigat. 

* Umbra supărării urmăreşte orice bucurie. 

* Copilul s-a transformat în bărbat, iar bărbatul - în ticălos. 

* Răul făcut în linişte este suportat mai uşor. 

* Nu orice tăietor de lemne poate fi sculptor. 



61 




* Colecţiona jumătăţi de măsură. 

* Nu mai era bun nici măcar de nimic. 

* Bătrânul îndrăgostit este ca pomul înflorit toamna: nu 
rodeşte. 

* Un medic rău este o boală în plus. 

* Fiecare-i dispus să-ţi povestească despre boala sa, nu 
despre sănătatea sa. 

* Nimeni n-ar trebui să fie premiat că-şi face datoria: pentru 
asta este remunerat. 

* Nu ştia cum să-mi mulţumească, de aceea nu-mi 
mulţumea. 

* Nu toţi proştii sunt răutăcioşi, dar toţi răutăcioşii sunt 
proşti. 

* Apa minerală e sifon doar când începi sticla; apoi, e apă 
chioară. 

* în loc să-şi sfarme lanţurile, a aşteptat să se tocească. 

* Am planuri mult mai mari şi posibilităţi mult mai mici. 

* Chiar dacă nu-ţi place de predicator, ascultă predica. 

* Toţi dorm, numai câinele şi soacra veghează. 

* Măgarul se miră de grăjdar: cum de împarte furaje la toate 
animalele fără ca lui să-şi facă parte? 

* Măgarul hrănit cu raţia consideră că este un privilegiu 
când este lăsat să bea apă pe săturate. 

* Când trăieşti între nemernici, este uşor să fii virtuos. 

* Cei care cred că nu sunt fotogenici se cred mai frumoşi 
decât sunt. 

* Căutam adevărul pe undeva pe la mijloc, în timp ce el 
ieşise în aut. 

* Iapa, născând un catâr, l-a declarat copil din flori. 

* Ne vorbea de sus, deşi el stătea pe scaun, iar noi - în 
picioare. 

* Unuia îi scăpăra mintea, iar celuilalt - picioarele. 

* Dintr-un armăsar bun poate ieşi un cal prost. 

* Calendarul gregorian are un singur defect: conţine prea 
puţine duminici, fiind completat mereu, cu tot felul de 
sărbători. 

* După ce a fost sfătuit să se poarte ca un leu, a început să 
ragă. 

* Câţi oameni geniali se vor fi pierdut din cauza inculturii? 

* Dacă-mi asiguri intrarea, eu îţi asigur ieşirea. 

* Trândăvind, îţi atragi singur pedeapsa numită sărăcie. 

* A plecat din timp şi-a ajuns în spaţiu. 

* Hoţului îi pare rău că n-a luat mai mult, iar păgubaşului - 
că i s-a luat prea mult. 

* Cât a fost la furat de mere, i s-au furat perele. 

* Oricât de frig ţi-ar fi, nu da foc casei pentru a te încălzi. 

* Balanţa Justiţiei înclină mereu către judecător, în 
defavoarea judecatului. 

* Ursul ignoră înţepăturile pentru a ajunge la miere, iar 
omul le ignoră pentru a-şi ajunge scopul. 

* Prostul are inteligenţa de a evita toate învăţăturile care-i 
ies în cale. 

* Pentru duşman, deznădejdea este cea mai aprigă armă. 

* Eu îi doream duşmanului cât mai multe vânătăi, cucuie şi 
răni, iar el îmi dorea un singur lucru: moartea! 

* Cel mai bun martor al meu sunt eu. 

* Era înzestrat cu puterea de a memora toate profeţiile. 

* Unii îşi încarcă memoria, iar alţii - conştiinţa. 

* Ştia foarte multe lucruri, însă nu şi le aduce aminte. 

* A omorât minciuna şi a fost acuzat de crimă. 

* Un adevăr, întotdeauna, trebuie să lupte cu mai multe 
neadevăruri. 

* Cu cât eşti mai prost, cu atât o minune ţi se pare mai mare. 

* Moartea nu doare; doare boala care o provoacă. 

* Iar când viaţa abia îţi mai pâlpâie în corp, moartea vine ca 
o uşurare. 

* Nimeni nu vrea să iasă din viaţă pe unde a intrat. 

* Mi-e milă de muribund, nu de mort. 

* Raţiunea ţi-aduce mai mult noroc decât ignoranţa. 

* Când te-ncearcă ghinionul, încearcă-ţi norocul. 

* Noutatea te atrage, iar prudenţa te opreşte. 

* Cu nuiaua: ori instaurezi frica, ori întăreşti îndârjirea. 

* Fă-ţi obiceiul să nu-ţi faci obiceiuri. 

* Aveam puteri diferite şi aceeaşi dorinţă. 

* Bufonul ajuns rege şi-a omorât bufonul. 

* Când crezi că ai dreptate, nu mai laşi pe nimeni să creadă 
că are dreptate. 

* Dacă vei avea curajul să te uiţi în ochii unui animal 
îngrozit, nu vei mai avea niciodată curajul să îngrozeşti un 
animal. 

* Unul plângea, iar altul râdea, din aceeaşi cauză. 

* Lucrurile interzise devin ispititoare. 

* Căile greşite îţi dau impresia că sunt mai drepte. 

* Şi-a bătut mult capul cum să cucerească tronul pe care să 
stea cu şezutul. 

* Ce-i poţi ierta unei femei frumoase, nu-i poţi tolera uneia 
inteligente. 

* Scopul filozofiei este să caute adevărul, iar când îl 
găseşte, să-l suspecteze de neadevăr. 

* Dacă n-ar exista contradicţii între filozofi, înţelepciunea 
lor ar fi mult mai respectată. 

* Tatăl copiilor este primul lor idol. Dacă nu cred în el, nu 
vor putea crede nici în Dumnezeu. 

* încercaţi întâi a vă folosi de mintea cea de pe urmă. 

* între lătratul câinelui şi mersul ursului intervine 
nepăsarea. 

* După ce au ajuns la putere, s-au încurcat în ea. 

* Nu obişnuiţi copiii să fie frânaţi de la orice; obişnuiţi-i să 
se obişnuiască a se frâna singuri de la ce nu este benefic. 

* Se pot înălţa pe picioroange tot cei ce au picioare 
sănătoase. 

* Filozofia caută măsura tuturor lucrurilor, uneori întrecând 
măsura. 

* Emitea judecăţi de valoare intrinsecă. 

* Credinţa este ca o lumină: pe unii îi orbeşte, pe unii îi 
luminează, iar pe alţii îi ţine în umbră. 

* între starea de zbor şi cea de reptilă intervine bunăstarea. 

* Omul lacom de bani colecţionează morţi încrustaţi pe 
bancnote. 

* Imperfectul este contestat pentru imperfecţiuni, iar 
perfectul pentru perfecţiuni. 

* Avea memorie de elefant şi judecată de gâscă. 

* Avea o minte limpede; atât de limpede, încât nu o putea 
tulbura nici o idee. 

* Fiindcă nu-i plăceau jumătăţile de măsură, dacă nu 
îmbrăca haina, nu îmbrăca nici pantalonii. 

* Atacatorul, simţindu-se atacat, a contraatacat. 

* Bănuitorul bănuia că este bănuit de către cel bănuit. 

* Adevărul, fiind unul singur, se supune majorităţii. 

* Când am auzit că şi-a omorât soacra din imprudenţă, am 
început să regret faptul că sunt prudent. 

* Nu-mi mai amintesc povestea pe care nu-mi mai amintesc 
de câte ori am povestit-o. 

* Nu bănuiesc să bănuiască faptul că-1 bănuiesc. 

* Mult mai răi decât canibalii care mănâncă morţi, sunt cei 
care mănâncă zilele celor vii. 

* în urmărirea călăuzei, se călăuzea singur. 

* Aş dori să mă necăsătoresc. 

* Căutătorul căuta nişte căutători căutaţi. 

* Ştia bine ce nu trebuie ştiut bine. 

* La conservator a mâncat numai conserve. 

* Iarna bate la uşă, iar toamna - în retragere. 

* El o lua la palme, iar ea - la fugă. 

* Cât ai zice „peşte” se şi apuca de pescuit. 

* Fereşte-te să faci greşeli pe care să-ţi fie ruşine a le 
recunoaşte. 

* Sătul să tot fie codaşul satului, s-a mutat la oraş. 

* Necredinciosul care crede că este credincios este 
necredincios? 

* Criticul, când se afla în stare de critică, critica. 

* Ura cruzimea, dar iubea crudităţile. 

* Fiul risipitor devenit tată îşi povăţuia fiul să fie strângător. 

* Cred că dacă gândeşti ce a mai gândit şi altul înaintea ta, 
despre care tu nu ştii, nu înseamnă că îl plagiezi. 

* O haină nu poate fi călduroasă dacă nu o încălzeşte 
cineva. 

* Interpreta interpretările interpretate de interpret. 

* Fizica mea este metafizica. 



* Dacă un şofer aţipeşte, face accident. Dacă conştiinţa ne 
aţipeşte, facem fărădelegi. 

* Flebdomadarul trimestrial apărea zilnic. 

* Omul este singura vietate care-şi începe viaţa plângând, 
fiindcă atunci este singurul lucru pe care ştie să-l facă. 

* Sancţiunea îl corijează pe cel pedepsit, dar şi pe cel care 
asistă la pedeapsă. 

* Avem încredere în simţurile noastre, fiindcă nu le putem 
înlocui. 

* Pericolul mic ne lasă indiferenţi, dacă e mare, ne sperie, şi 
dacă e uriaş, ne distruge. 

* Ciorapul i se potrivea ca o mănuşă. 

* Spre perfecţiune mergem cu paşi mici, iar spre plăcere, 
alergăm. 

* El venea din câmpul muncii, iar ea - din câmpia libertăţii. 

* Unii sunt bolnavi de prostie, iar alţii - de inteligenţă. 

* Eu i-am întors vizita, iar el mi-a întors spatele. 

* Porcul crede că băgându-se în mocirlă se spală. 

* Pacea trage după ea un căţel care creşte şi pe care-1 
cheamă Război. 

* Despre lucrurile dragi îţi aminteşti mai des, amintirea 
ajutându-te să le retrăieşti mai degajat. 

* Sărăcia, dacă n-ar aduce suferinţă, ar putea fi chiar 
tentantă. 

* Totdeauna credem că merităm mai mult decât dăm. 

* Ca să ajungi la ţintă, nu întotdeauna trebuie să mergi spre 
ea. 

* Cred că simplificarea este o cale spre perfecţiune. 

* La porc preţuim mai mult carnea decât inteligenţa. La 
câine, invers. 

* Deşi pe uşă scria „Trage!”, poliţistul împingea, fiindcă 
terminase gloanţele. 

* Omul învăţă prea multe lucruri inutile. 

* Din păcate, există rame mai valoroase decât tablourile. 

* Invidiind mult, suferi mult. 

* Nu e reptilă, e târâtură. 

* Secunda este un secol devalorizat. 

* Din unirea Timpului cu Eternitatea se născu Vremea. 

* Răutatea este efemeră; poate dura, cel mult, cât viaţa unui 
om. 

* O singură dată a fost punctual: la înmormântarea sa. 

* O soacră în minus, e o bucurie în plus. 

* Hălăduind prin Rai, am dat peste un om dat dracului. 

* M-am conformat poruncii „Iubeşte-ţi aproapele ca pe tine 
însuţi!” şi mi-am iubit vecina, drept pentru care, soţia a 
divorţat. 

* Din când în când îşi lua zborul, dar nevastă-sa îl tolera... 
pe aviator. 

* Pretindea că are dreptate, strâmbul dracului! 

* „Bă, de ce nu eşti cinstit?”, îl întrebă beţivul pe abstinent. 

* Secretara îi bătea la maşină, iar el îi bătea apropouri. 

* A profitat de un profitor. 

* Orbul nu crede în dragoste la prima vedere. 

* Nudul nu voia să se descheie la copcă. 

* Cel care sapă groapa altuia, va fi incinerat. 

* La orice cal de dar există un dar. 

* îi căuta nod în papură, prazului. 

* Avea o crescătorie de rara avis. 

* Era ticsit de rarităţi. 

* Sărind din lac în puţ, a lăsat-o baltă. 

* I-a ghicit în cafea că o să bea mult ceai. 

* I-a cerut o mână de ajutor şi a primit o palmă. 

* Beţivul muncea cinstit. 

* Ştiind că brânza e pe bani, fratele-mi cerea urdă. 

* în timp ce doi se certau, al treilea acumula venituri ilicite. 

* A fost declarat erou, deşi a murit dormind în post. 

* Ea îi făcu ciorapi, iar el îi dete papucii. 

* Nu era perfect, dar a devenit. . . prefect. 

* Deosebirea dintre brad şi porc este că unul e scump, iar 
celălalt e verde. 

* Nu îmi este frică de Dumnezeu, ci de diavolul care mă 
îndeamnă să nu îmi fie frică de El. 

* Dacă nu ai bucuria de a dărui, nu vei avea nici necazul de 
a pierde. 

* El este sănătos tun, iar ea - goală puşcă. 

* Lenea este boala care nu produce dureri, ci pagube. 

* Vrând să facă parte dintr-un grup, a intrat în. . . grupul 
sanitar. 

* A pozat goală în plină stradă. 

* Deşi era tablagiu, nu ştia tabla înmulţirii. 

* Ateul, în loc de înger păzitor, are un bodyguard. 

* Avea mână bună, dar a fost prins pe picior greşit. 

* Corbul devenit oculist îşi trata semenii cu mult 
profesionalism. 

* I-a dat Dumnezeul noroc cu carul, aşa şi-a luat el maşină. 

* într-o vară, rămânând de căruţă, şi-a făcut sanie. 



73 




74 




MAXIME 



MINIMALIZATE 



75 




76 




* „Toţi oamenii de geniu sunt melancolici!”, spuse genistul. 

* „Deşi tac, strig în gura mare!”, spuse mutul. 

* După ce-şi cumpăraseră maşină plătind-o nemţeşte, o 
spălau în familie, şi-apoi o ştergeau englezeşte 

* „Să trăieşti cinstit!”, îl povăţui beţivul pe fiul său, după 
care se mai cinsti cu o cinzeacă de rom. 

* „Mincinosului îi trebuie o memorie bună”, de aceea eu 
voi fi sincer, hotărî prostul. 

* „Să ne întoarcem la oile noastre!”, îi propuse un poliţist 
colegului său. 

* „Toată faţa pământului ar fi fost schimbată dacă nasul 
Cleopatrei ar fi fost mai scurt!”, concluzionă doctorul în 
chirurgie estetică. 

* „Dacă ai sta în locul meu, ai judeca altfel!”, îi zise 
inculpatul judecătorului. 

* „Unde e bine, acolo e patria!”, gândi un prunc precoce, 
înainte de a se naşte. 

* „Fiecare ostaş poarta-n raniţă bastonul de mareşal!”, 
numai soldatul Bulă are raniţa plină cu conserve de fasole. 

* „Dacă tăceai, fdozof rămâneai!”, îi zise profesorul de 
filozofie lui Bulă, picându-1 la examen. 

* „O nenorocire nu vine niciodată singură!”, constată 
ginerele care tocmai primea vizita soacrei însoţită de socru. 



77 




* „Est modus in rebus”, constată rebusistul. 



* „Sfârşitul încununează opera!”, zise Ovidiu, văzând cum 
barbarii îi distrugeau o operă pe care tocmai o terminase de 
scris. 

* „Norocul îi ajută pe cei puternici!”, constată pugilistul, 
trimis la podea de către adversar. 

* „Avem papă!”, exclamă un şomer, către copiii săi, când - 
în sfârşit - îşi găsi un loc de muncă. 

* „Aici trăim într-o ambiţioasă sărăcie, cu toţii!”, afirmă 
Iuvenal, în timp ce se afla într-o zonă defavorizată. 

* „Mă înfior amintindu-mi!”, zise ginerele la parastasul 
soacrei. 

* „DurA lex!”, exclamă soţia lui Alex. 

* „Patruzeci de veacuri vă privesc de pe culmea acestor 
piramide!”, a spus Napoleon, dar mamelucilor nu le-a venit 
să creadă, drept pentru care împăratul, nervos, le-a 
administrat o bătaie istorică. 

* „La război, ca la război!”, zise o ţesătoare fruntaşă. 

* „Nu uita niciodată că eşti om!”, îi spuse fiului său 
maimuţa antropoidă. 

* „Apa este elementul cel mai de seamă!”, zise barmanul 
care punea apă-n vin. 

* Măgarul lui Buridan a murit de foame uitându-se la paiul 
din ochiul altuia. 

* într-o zi, Arhimede, îi zise soţiei sale: „Evrika, dă-mi un 
punct de sprijin şi voi pune pământul în mişcare!”. 

* Dracon şi-a scris legile cu sânge, fiindcă i se terminase 
pasta de la pix. 

* „Din cele întâmplate se poate deduce ce se va întâmpla”, 
îşi zise Bulă, prezentându-i tatălui său carnetul de elev, plin 
cu note proaste. 

* „A plecat, a tulit-o, a scăpat, a fugit!”, strigă Cicero, în 
momentul când a observat că a dezertat un criminal 
periculos. 

* „Piesa a fost jucată!”, se adresă un jucător de şah 
partenerului, care voia să-şi retragă o mutare pripită. 

* „Fapte, nu vorbe!”, zise mutul. 

* „Nenorocirea te face să-ţi aduci aminte de zei!”, răspunse 
un om nervos, când fu întrebat de ce înjură. 

* „Nu uita să-ţi păstrezi totdeauna sângele rece!”, îl povăţui 
eschimosul pe fiul său, la ieşirea din iglu. 

* „Haide, foloseşte-te de revoluţia din Decembrie!”, îl 
îndemnă falsul revoluţionar pe prietenul său. 

* Soţia unui înrăit jucător de table îi spuse într-o zi soţului: 
„Zarurile au fost aruncate!”. 

* Când Terenţiu se uita cu jind după o tânără apetisantă, 
soţia sa îl apostrofă: „Dacă altora le este îngăduit, ţie nu!”. 

* „Fericit cel care e departe de frământări!...”, gândi 
brutarul, plecând în concediu de odihnă. 

* „Un prost savant e mai prost decât un prost incult!”, se 
consolă incultul. 

* „Lăsaţi orice speranţă la intrare!”, ar trebui să scrie pe uşa 
de la intrarea în Oficiul de Pensii. 

* „Cultura te face liber!”, citi Bulă, după care se şi apucă de 
cultura cartofilor. 

* „Legea e prietenul celui slab!”, citi grasul. 

* După ce moşul şi baba au citit undeva că „Certurile 
îndrăgostiţilor dau iubirii prospeţime”, au ţinut-o tot într-o 
ceartă, până la divorţ. 

* „Dau regatul pentru un cal!”, zise republicanul. 

* Schiller a spus: „A trăi înseamnă a visa”. „Iar 
pentru a visa, trebuie să dormi”, conchise Bulă. 

* ,,«E loc pentru toţi sub soare!», dar sub lună, nu e loc 
decât pentru mine!”, se infatuă lunatecul. 

* „Amintirea e un rai din care nu poţi fi izgonit!”, citi Bulă, 
hotărându-se să trăiască doar din amintiri. 

* „Vestea bună vine totdeauna prea târziu!”, constată 
ginerele ghinionist, care află că i-a murit soacra după ce 
divorţase. 

* Un prost care nu ştia nici măcar cum îl cheamă s-a sinucis 
zicând: „Ce nu ştiu, nu există!”. 

* „Iată omul!”, zise maimuţa antropoidă, prezentându-şi 
fiul naturalistului Darwin. 

* „După mine, potopul!”, exclamă Noe, când se văzu cu 
toată familia în arcă. 

* La intrarea într-un magazin cu mărfuri second-hand scria: 
„Nu alerga cel dintâi după nou, dar nici nu renunţa cel din 
urmă la cele vechi!”. 

* „Pe măsură ce creşte averea, cresc şi grijile!”, se consolă 
săracul. 

* „Modestia şade bine adolescentului, nu mie!”, zise cel ce- 
şi sărbătorea majoratul. 

* „Din adâncimi strigat-am către tine, Doamne!”, se tângui 
minerul. 

* „Nici o carte nu este atât de rea încât să nu folosească la 
nimic!”, gândea Bulă, încălzindu-se la focul care ardea cărţi. 

* „Tratatele trebuie să fie respectate!”, zise un medic, 
referindu-se la pacientele care se aflau sub tratament. 

* „Repetiţia este mama studiului!”, decise Bulă, repetând 
anul şcolar. 

* „Judecata contemporanilor a fost întotdeauna falsă!”, zise 
hoţul la auzul sentinţei judecătoreşti. 

* „Omul răbdător învinge!”, gândi un om flămând care voia 
să-şi învingă foamea. 

* „Niciodată nu mi-a părut rău că nu am tăcut!”, declară 
soţia unui surd. 

* Fiindcă ştia că „E ridicol să spui de două ori acelaşi 
lucru!”, Bulă-1 spunea de trei ori. 

* „Cine-i necinstit, nu se bucură niciodată de salvare!”, zise 
beţivul şi se mai cinsti cu o bere. 

* „Salvează-te tu însuţi!”, scria pe o ambulanţă. 

* „Bate şi ţi se va deschide!”, gândi pugilistul, şi i s-a 
deschis: arcada. 

* „Arta adevărată este aceea care se ascunde!”, hotărî hoţul. 

* „Bate deopotrivă cu piciorul!”, constată Horaţiu, 
referindu-se la portarul echipei de fotbal cu care simpatiza. 

* „îi e groază sufletului meu să-şi amintească!”, declară 
Virgiliu, la moartea soacrei. 

* „Pot făgădui că voi fi sincer, nu însă şi imparţial!”, afirmă 
arbitrul. 

* „Un împărat se cuvine să moară în picioare!”, hotărâră 
supuşii, călcându-şi în picioare împăratul. 

* „în spatele crucii stă diavolul!”, zise Don Quijote de la 
Mancha despre preotul care mergea cu o cruce în mână. 

* „Câinele grădinarului, care nici nu mânca verzele, nici 
nu-i lăsa pe alţii să le mănânce”, murind de foame, a fost 
înlocuit cu o capră. 

* „Un băţ gătit nu mai seamănă a băţ!”, citi Bulă şi se şi 
apucă să-şi gătească cina, din beţe. 

* „Nimic din ceea ce e omenesc nu mi-e străin!”, declară 
maimuţa antropoidă. 

* „Veninul se află. în coadă!”, minţi şarpele cu clopoţei. 

* „îmi place trădarea, dar urăsc pe trădători!”, zise soţia 
trădătoare, când constată că şi soţul ei trădează. 

* „Dă de două ori, cel care dă la vreme!”, zise 
meteorologul. 

* „Crede şi nu cerceta!”, îi zise contrabandistul 
controlorului vamal. 

* „Mai bine mai târziu, decât niciodată!”, zise Bulă când, în 
sfârşit, termină şcoala. 

* „Caut un om!”, declară Darwin, umblând printre 
maimuţe. 

* „Acum arde şi palatul vecinului!”, se bucură românul 
căruia tocmai îi murise capra. 

* „Patrie nerecunoscătoare, nu vei avea nici măcar oasele 
mele!”, gândi elefantul căruia i se tăiaseră colţii de fddeş. 

* „în preajma mea doresc doar oameni graşi!”, declară 
antropofagul. 

* „Nevinovaţii nu-s feriţi de trăsnet!”, zise Shakespeare, 
montându-şi pe casă un paratrăsnet. 

* „Nu barba îl face pe filozof!”, constată frizerul lui 
Plutarh. 

* „Timpul şi ceasul te duc la capătul celei mai grele zile”, 
citi Bulă, după care îşi distruse cu ură ceasul, hotărând ca în 
continuare să-şi piardă timpul aiurea. 

* „Războaiele sunt urâte de mame”, constată tatăl, lucrând 
la războiul de ţesut. 

* „Aici sunt, aici rămân!”, declară soacra, o dată ajunsă în 
casa ginerelui. 

* „Dar unde-s zăpezile de altădată?”, se întrebă Villon, 
într-o zi toridă de vară. 

* „Ziua cea mai pierdută dintre toate este ziua în care n-ai 
râs!”, declară cu emfază posesorul unui râs împăiat. 

* Morarul credea că „Memento mori” înseamnă momentul 
morii. 

* „Numai o limbă şi două urechi ţi-a dat natura, pentru ca 
să asculţi de două ori mai mult decât vorbeşti!”, îi zise soţia 
soţului, care tocmai voia să zică şi el ceva. 

* „Cine vrea să devină bogat într-o zi, va fi spânzurat 
intr-un an!”, citi Bulă, după care începu să-şi dorească a se 
îmbogăţi într-o noapte. 

* „Cine n-are bătrâni, să-i cumpere!”, iar cine are, să zică 
mersi. 

* „Cel mai înţelept este acela care nu crede că este 
înţelept!”, zise prostul. 

* Dacă „Obişnuinţa este a doua natură”, neobişnuinţa este 
prima? 

* „Nimeni n-are obligaţii mai mari decât puterile lui!”, zise 
neputinciosul. 

* „Mai bine moartea, decât oboseala!”, zise leneşul. 

* Un om mare a constatat că „Omul este o lume mică”. 

* „Când doi oameni fac acelaşi lucru, ei nu-1 fac la fel!”, se 
explică soţia faţă de soţul uimit că devenise tatăl unui copil 
negru. 

* „Lumina şi căldura alcătuiesc idealul cel mai înalt al 
omenirii”, gândi un om care tocmai reuşise să-şi plătească 
facturile la lumina electrică şi încălzirea centrală. 

* „Ce e val, ca valul trece!”, zise cântăreţul din caval. 

* „Omul e o trestie gânditoare”, gândi Papură-Vodă. 

* Referindu-se la pământ, olarul a zis: „Şi totuşi se- 
nvârte!”. 

* împăratul Vespasian, având guturai, a observat că „Banii 
nu au miros”. 

* „Să fim drepţi fără a ne gândi la vreo răsplată”, zise 
cocoşatul. 

* Un orb i se adresă unui mut: „Vorbeşte, ca să te cunosc!”. 

* „Despre morţi, numai de bine!”, gândi unul care tocmai 
moştenise averea celui decedat. 

* „Vând timp liber!”, anunţă un şomer care tocmai aflase că 
„Timpul costă bani”. 

* „Statul sunt eu!”, zise leneşul. 

* „Omul! Ce mândru sună acest cuvânt!”, exclamă 
maimuţa antropoidă. 

GREŞELI PROVERBIALE 

* O nenorocire nu vine niciodată şi-n gură. 

* Lichiorul nu merge de multe ori la apă. 

* Unde nu-i cap, e vai de fecioare. 

* O mină spală pe alta şi amândouă, oraşul. 

* Orb la orb nu-şi scoate ochii. 

* Nu pomeni de furie în casa speriatului. 

* Hrana îl face pe om. 

* Câinele care vatră, nu puşcă. 

* Cine-i papă scroafa altuia, crede sigur în ea. 

* Doamna ne supără bojocii. 

* Sânii piatră, cursul merge. 

* Se întâlneşte multe cu munte şi om cu pom. 

* Nu lăsa pe mine ce poţi face astăzi. 

* Brânză bună în burduf de pâine. 

* Bine faci, bine găteşti. 

* Rău cu hău, dar mai rău fără tău. 

* Calul de par, nu se sărută în gură. 

* Cine-njură azi un ou, mâine-njură ca un bou. 

* Dar din dar se face n-ai. 

* Nemulţumitului i se ia parul. 

* Ba nu-i ochiul dracului. 

* Vin nu vrei, bea Grigore-agheazmă! 

* Capra n-are masă, cada n-are casă. 

* Bate nuiaua să priceapă ceapa. 

* Zâna bună se cunoaşte de dimineaţă. 

* Găina bătrână face seama bună. 

* Eu o ţin de doarme şi el zice că e mută. 

* Câinii latră, cursul merge. 

* Spune-i cu cine te-ntâlneşti ca să-ţi pun bine peşti. 

* Câinele moare de drum lung, şi prostul de furios. 

* Nu da vioara din mână pe varza din bar. 

* Câte condeie, atâtea obiceie. 

* Nu vedea bârna din ochiul rău, dar vindea paiul din ochiul 
altuia. 

* Vulpea când nu ajunge la struguri, zice că-s sacri. 

* Fanii n-aduc fericirea. 

* E plin de ani ca broasca de gene. 

* Fustă lungă, minte spurcă. 

* Lăcomia strânge omenia. 

* Obişnuinţa-i a doua latură. 

* După război, mulţi viteji se-atacă. 

* Nuda cinstea pe ruşine. 

* Tot învăţul are şi dezmăţ. 

* Ai carte, ai tarte. 

* Când o face clopul mere şi rochiţa micşunele. 

* Iapa trece, pietrele român. 

* După ploaie şi furtună, vine iama şi nu-i bună. 

* încercarea toarte n-are. 

* Pasa rea, pe limba ei fiere. 

* La Donul lăudat să nu te duci cu racul. 

* La udă măgură şi ţi-oi da griblură. 

* Picătura mică face sacul tare. 

* Aceeaşi Mărie, cu altă călărie. 

* Prietenul bun anevoie se cunoaşte. 

* Făina bătrâna face vorba bună. 

* Cine nu muşcă, nu mănâncă. 

* Strânge fani albi pentru file negre. 

* Fă-ţi vara sabie şi iarna strănută. 

* Bossul neprins e negustor cinstit. 

* Muta brânză gârâie rău. 

* Cine se scoală de dimineaţă, de păr te ajunge. 

* Totul e bine când se termină cu tine. 

* Ce naşte din purcică, şorici prinde. 

* Unde-i lege, pui tocmeală. 

* Corp la corp nu-şi scoate ochii. 

* Până nu faci poc, nu iese bum. 

* Umbla ca ţiganul cu mortul. 

* La pomul neudat să nu te duci cu sacul. 

* Mielul blând suge la ouă moi. 

* Bate gerul cât e cald. 

* Dragostea cu pila nu se roade. 

* La pomul sărac, nici boii nu-i rag. 

* Munca îl imobilizează pe om. 

* Toamna se numără excrocii. 

* Cine fuge după boi, iepuri nu prinde nici unul. 

* Mai bine sărac şi furat. 

* Hoţul cu un palat, păgubaşul cu mai multe. 

* Ce-i în şuşă şi-n cătuşă. 

* Mâţa brânză zgârie zău. 

* Făgăduiala dată e datorie furată. 

* Nu-ţi băga tasul unde nu-ţi fierbe oaia. 

* Rudele murdare se spală în vanilie. 

* Nu ştia strâmba ce face dreapta. 

* Cine se amestecă în tărâţe, îl mănâncă şoricii. 

* Şi pereţii au curechi. 

* Vorbeşte cum ţi-e vorba şi poartă-te cum ţi-e cortul. 

* Râde ciob de gură spartă. 

* Cine rade la urmă, rade mai bine. 

* Ce-i prea mut, strigă. 

* Ce ţie nu-ţi tace, altuia nu-i place. 

* Nici usturoi n-am în cat, nici mura nu-i iute. 

* Jalea de mijloc e jale de aur. 

* La uda de sine nu miroase bine. 

* După muncă şi râs, plată. 

* Noaptea este un sfeşnic bun. 

* Hainele care latră nu muşcă. 

* Lulu-şi schimbă patul, dar năravul ba. 

* Tot titanu-şi laudă ciolanul. 

* Lat e fierul cât e calm. 

* Pe cine nu laşi să doară, nu te lasă să târăşti. 



94 




* Măsoară de zece ori şi taie o raţă. 

* Vecine nu laşi să sară, nu te lasă să găteşti. 

* Până la Dumnezeu, te mănâncă dinţii. 

* Capul de dar nu se caută de minţi. 

* Se sperie şi de urma lui. 

* Cleştele mare îl înghite pe cel mic. 

* Gaura păcătosului adevăr găureşte. 

* Pe o aia fără stăpân, o mănâncă pupii. 

* Calul plecat sania nu-1 taie. 

* Cu o floare nu se face prima gară. 

* Decât murdar şi bogat, mai bine sărat şi murat. 

PARODII 

Musca 



în ciorba de costiţă, servită la Vaslui, 

Căzu din zbor o muscă în blidul omului. 
Nemulţumit, clientul gândi, şezând la masă: 

„Mai bună era ciorba de lobodă, de-acasă!”, 

Şi, enervat românul, chemă la masa lui 
Chiar pe patronul firmei şi-l dete dracului 
Căci se scuză măgarul: - „ Să am pardon, monşer, 
Dar ce-ai fi vrut sa cadă, vreun elicopter?” 

- Ăsta nu-i răspuns, văd bine! 

E un afront, e o sfidare... 

Zău că-mi vine-mi, vine-mi, vine 
Să calc totul în picioare! 

- O, tu nici visezi străine 
Câţi despre muşte mi-au spus; 

Toţi veniră, ca şi tine, 

Şi s-au dus, s-au dus, s-au dus... 

Flămând fiind clientul, plecat-a prin Vaslui 
Cu gândul să se-abată pe la un văr de-al lui 
Cu care e posibil să se şi ospăteze 
(Bun prilej de vorbe şi de ipoteze), 
însă, spre spital porni, ca din puşcă, 

Fiindcă-i intrase-n ochi, aţi ghicit!... o muscă. 



99 




Oraşul nost’(cam anost) 



Pe strada mare, 
Oraşul are 
Iluminare 
Cu felinare 
(La lumânare); 

Străzi asfaltate, 
Numerotate; 

Alei pavate, 
Nenumărate 
(Nemăturate); 

Firme lizibile, 
Mâncări posibile 
Şi imposibile 
Dar accesibile 
(Incomestibile); 

Cu farmacie, 
Cofetărie, 

O librărie 
Şi berărie 
(O porcărie); 

Bărbaţi berbanţi 
Buni de amanţi 
Magnetizanţi 
Şi chiar culanţi 
(însă n-au sfanţi); 

Femei valabile, 
Impardonabile, 

Inevitabile, 

Decapotabile 

(Şi chiar gonllabile); 

Dar - în sfârşit - 
în rest e bine 
Şi te invit 
Să vii la mine 
(De te-ai tâmpit). 

POEME PARADOXISTE 

DURERI 



Mă dor străbunii, ca şi fiul, 
Laptele mamei şi sicriul, 

Mă doare mărul cel din plop, 
Mă doare ţelul fără scop; 

Mă doare hazul de necaz, 

Mă doare verdele din praz; 

Mă doare dorul de meleag, 

Mă doare dragul cel mai drag; 
Mă doare, din Nistru la Tisa, 
Cum Eminescu plânsu-ni-s-a; 
Mă doare gândul nenăscut 
Şi fratele de peste Prut; 

Mă doare, fără nici o vină, 
Mult preafrumoasa Bucovină; 
Mă doare Dobrogea şi Marea, 
Mă doare Insula şi zarea; 

Mă doare tot ce-i idiot 
Şi că pe alţi-i doare -n cot; 
Toate mă dor, şi-aş vrea să pot 
Să fac ceva să-mi treacă tot! 



SE CÂND PRIMĂ VARDESA 

Verzii încodreau, 

Ciripele păsăreau, 

Zbierele oiau, 

Zburdăii mieiau 
Şi-mpungii boiau; 

Paştele văceau, 

Arăi ţărăneau, 

Chiui flăcăiau, 
Chicoteli feteau 
Şi jociii copiau; 

Bate nu vânteau, 

Ploii nu noreau, 

Urlii nu lupeau, 
Mormăi nu urseau, 
Croncăni nu corbeau; 

Ouă găinau, 

Cadele cloşteau, 
Florii încâmpeau, 
Venelele rânduneau 
Şi zbori cocoreau... 

Veseli se toţiau! 



GEOMETRIE VARIABILĂ 

Un triunghi rotund, odat’ 
S-a-nscris intr-un cerc pătrat; 
Un cub conic s-a curbat 
Şi-o sferă s-a cilindrat. 



PEDEAPSĂ 

C-am zgomotit prin tainice tăceri 
Mărşăluind statornice şederi, 
Pedeapsă, deci, primit-am mângâieri 
Plăcerizate-n crâncene dureri. 

INUNDAŢII SECETOASE 

Din ploaia fără stropi ce n-a picat, 
Mari inundaţii secetoase s-au iscat. 



MUNŢII CURG 

Munţii curg în valuri dese 
Spre oceane de granit; 
Veşnicia timpuri ţese 
Din fire de infinit. 



UNUI EXTRAVAGANT 

Voind să pară elegant 
Şi original, fireşte, 

Mănuşi cu toc şi-a comandat 
Şi, de-ncălţat, pantofi cu deşte. 



PIERDE-VARĂ 

Foaie verde pierde-vară, 
Bolnavul nu are boală, 
Profesorul n-are şcoală 
Şi ţăranul n-are ţară. 

MĂ DOR HAINELE 



Foaie verde trei măsline, 

Mă dor hainele pe mine 

Fiindcă nu este bine 

Când neamul nu-i neam cu tine. 



HIPICĂ 

Călare pe burta calului, 
Dumnealui urca haihui, 
Colo-n valea dealului 
în adâncul piscului. 



FĂRĂ 

Scriitor fără peniţă 
Şi pescar fără undiţă; 
Marinari fără vapoare 
Şi vapoare fără mare. 



TREI BĂRCI 

Trei bărci, cu vâslele în vânt, 
Pluteau pe valuri de pământ, 
Iar pescăruşi cu clonţ de fier 
Purtau în zbor câte -un năier. 

CHEF 



Hai, bă, să ne distrăm, s-o facem lată; 
Cu ciorbă de banane şi salată, 

Ardei cu frişcă, bine conservată; 
Mujdei de usturoi cu ciocolată 
Şi mămăligă caldă cu-ngheţată. 



STRĂMOŞEASCĂ 

Un strămoş şi o străbabă, 

Stau din treabă şi se-ntreabă 
Dacă-ai lor străbuni sunt buni 
Sau de nu-s buni, sunt nebuni? 



ÎMI VINE 

îmi vine să mă calc în picioare 
Şi-apoi să-mi trimit o scrisoare 
Să mă-ntreb de ce n-am răspuns 
La-ntrebarea ce nu mi s-a pus? 

DISTIHURI PARADOXISTE 

Voia să plece când venea, 

Şi să vină când pleca. 

A impregnat, în mod pregnant, 
Tot ce era neimpregnat. 

Era un necunoscut 
Arhicunoscut. 

Nu face să te faci că faci 
Ce nimic nu ştii să faci. 

Cunoscutul a trecut 
Drept necunoscut. 

Au căzut de acord 
Că nu pot cădea de-acord. 

Incluzând ce e exclus 
Exclude ce e inclus. 

O viaţă dezorganizată 
E o crimă organizată. 

Nu-1 lăsa-n pace 
Să-l lase-n pace. 

Adminţând ce-i inadmisibil 
Imposibilul devine posibil. 

El urăşte ce-a iubit 
Şi iubeşte ce-a urât. 

Trebuie-nvăţat să-nveţe 
Ce nu trebuie să-nveţe. 

Eu îţi dau dreptul 
Să nu ai dreptul. 

Nu vreau ca să se 
Să nu să se. 

Mă bate la cap 
Să nu-1 bat la cap. 

Nu cugeta să cugete 
Ce nu poate să cugete. 

Nu este cinstit 
Să fii necinstit. 

Era incapabil 
Să fie capabil. 

Dacă vrei să ai noroc 
Nu te baza pe noroc. 

Obişnuieşte-te să te obişnuieşti 
Cu ce nu poţi să te obişnuieşti. 

Şi-a închipuit că-şi poate închipui 
Ceva ce nu-şi poate închipui. 

Neplăcerea mea 
E plăcerea ta. 

DISTIHURI TAUTOLOGICE 

Ba-1 grăbea să se grăbească, 
Ba-1 oprea să se oprească. 

Când n-avea ce mânca, 

Mânca ce avea. 

Nu-i cerea să nu le ceară 
Cerşetorilor să ceară. 

N-aş vrea să vrei 
Să nu vrei să vrei. 

Să rabde, răbdare-avea, 

Dar ce să rabde n-avea. 

Juca în fel şi fel de feluri, 

Tot felul de totfeluri. 

Nu-i în stare a fi-n stare 
Să trăiască-n bună stare. 

Independentul depindea 
De independenţa sa. 

îmi place să cred că 
îţi place să crezi că. 

Să nu îndrăzneşti să îndrăzneşti 
Să nu îndrăzneşti. 

N-are nici o legătură 
Cu omul de legătură. 

I-am spus c-ai spus 
Că-i spui ce-ai spus. 



S-a supărat 
Că m-am supărat. 



Furii fură-n furii 
Când fură la ei furii. 

I-a ieşit intrarea 
Redresând dresarea. 

Am fost informat 
C-ai fost informat. 

Acesta-i extraordinar 
De ordinar. 

Judecătorul judecătorului 

ÎI judecă pe judecătorul judecătomlui. 

Avocatul şi-a pus avocatul 
Să-şi consulte avocatul. 

Cucernicul cucerit 
Pe cuceritor l-a cucerit. 

El nu poate să-şi dea seama 
Că nu poate să-şi dea seama. 

Ignorantul a ignorat 
Că este ignorat. 

A aflat ce-i trebuia, 

Dar nu ştie ce-i lipsea. 

Nu îndrăznesc să spun 
Ce nu îndrăznesc sa spun. 

Este incomod 
Să fii incomod. 

Cercetătorul cerceta 
Ce se cerceta. 

Eu doresc să nu doreşti 
Să doresc să nu doreşti. 

Este o mare plăcere 
Să n-ai nici o neplăcere. 

Nu-i nevoie să-ţi ceri voie 
Ca să trăieşti anevoie. 

Avea prostul obicei 
De-a avea prost obicei. 

Să nu uiţi 
Să uiţi. 

El nu poate declara 
Ce nu poate declara. 

DISTIHURI DUALISTE 

A nimerit din greşeală 
Şi-a greşit din nimereală. 



Tot cerea ce nu primea 
Şi primea ce nu cerea. 

DISTIHURI PROVERBIALE 

Orişice poţi cumpăra, 

Dar mamă şi tată, ba! 

De jos te poţi înălţa, 

Iar de sus poţi doar cădea. 

Dacă poţi munci, 

Nu poţi flămânzi. 

Pereţi dacă ar avea, 

De zugrăvit s-ar apuca. 

Ura-i o povară grea; 

Iertând doar scăpăm de ea. 

Mâţei, de şoareci hapsână, 
Stăpânu-i zice că-i bună. 

Vor colaborare 
Prin subordonare. 

Coapte-s bune fructele, 

Nu şi castravetele. 

Au foi multe îndoite 
Numai cărţile citite. 

Când nu este, îmi lipseşte; 
Iar când este-mi prisoseşte, 

Cine nu greşeşte, 

Greşeşte că trăieşte. 

Activ de te odihneşti, 

Nu o să te plictiseşti. 

Tinerii la bal, 

Bătrânii la spital. 

în furnici, numai nebunul 
Ar putea trage cu tunul. 

Piatra nu poate scăpa 
De şarpele de sub ea. 

Mai mulţi scriitori 
Decât cititori. 

Nu tot ce nu-i interzis 
Ne este permis. 

Decât să mori chinuit, 

Mai bine-i să mori trăsnit. 

Pământul l-a tot hrănit, 
Până când 1 -a înghiţit. 

Marile prietenii 
Nasc marile duşmănii. 

Acceptând a imita, 
Accepţi a nu exista. 

Când despre tine vorbeşti, 
Singurel te păgubeşti. 

Ne imaginăm 

Mai puţin decât putem. 

Ar face haz, 

Dar n-are necaz. 

Lenea-i doamnă, el e domn: 
L-a făcut mă-sa prin somn. 

I s-a dus buhul 
Că-i sărac cu duhul. 

Nici nu ninge cum ploua, 
Nici nu plouă cum ningea. 

Căuta ce n-a avut 
Şi-a găsit ce nu a vrut. 

Orice amânare 
E o refuzare. 

Cine nu-i bun luptător 
Poate fi bun trădător. 

DICŢIONAR ANAPODA 

ABACĂ - Femela abacului. 

ABATOR - Locul în care se abat animalele din drumul 
vieţii. 

AC - Primele trei litere de la începutul alfabetului, dintre 
care lipseşte cea de-a doua. 

AFINITATE - locul în care cresc afinii. 

ALBINISM - Care se referă la creşterea albinelor. 
ALBION - Masculul albinei. 

ALERGOLOGIE - Ramură a sportului care se ocupă cu 
concursurile de alergări ale ologilor. 
ALGERIAN - Consumator de alge. 

ALGORITM - Ritmul de înmulţire al algelor. 
ALUNIZARE - Aterizare forţată, printre aluni. 
AMERIZARE - Aterizare pe teritoriul Americii. 
ANALIST - Care se ocupă de afecţiunile anale. 
ANTICARIAT - împotriva cariilor dentare. 
ANTROPOFAG - Din trupul fagului. 

APICULTURA - Cultura apei. 

APOLOGIE - Teorie plictisitoare despre circuitul apei în 
natură. 

ARITMETIC - Un aritmie luat în calcul. 

ARMEAN - Fabricant de arme. 

ASPIRINA - Femela aspiratorului. 

ATEU - Masculul atelei. 

ATLAS - Om scufundat în Atlantic din cauza greutăţii 
Atlantidei, pe care o ţinea în spate. 
BANCAR - Unul care cară banii cu carul. 

BANDA - Soţia banditului. 

BANIŢĂ - Locul în care se ţin banii. 

BARDĂ - Nevasta bardului. 

BĂNUIT - La care i s-au dat bani. 

BIBAN - Peşte de doi bani. 

BIGOŢI - Doi goţi. 

BIHOREAN - Care joaca în două hore. 

BIOLOG - Olog de ambele picioare. 

BIRUITOR - Care pune biruri. 

BISECTOARE - Două sectoare. 

BOBINĂ - Femela bobului. 

BON - Soţul bonei. 

BRUTĂRIE - Locul în care nişte brute îşi câştigă pâinea în 
mod cinstit. 

BULDOZER - Tatăl buldogilor. 

BULGĂR - Bolovan importat din Bulgaria. 

CALAMINĂ - Situaţie asemănătoare cu cea de la mină. 
CALUP - Calapod în formă de lup. 

CAMERUNEZ - Deţinătorul unei camere de locuit. 
CANAL - Soţul unei canalii. 

CAPITALIST - Locuitor al Capitalei. 

CAPOTARE - Acţiunea de abandonare a capotului. 
CARIERIST - Cel care se ocupă de tratarea cariilor dentare. 
CARTOFOR - Cultivator de cartofi, ca la carte. 

CAVALER - Omul care confecţionează cavale. 
CEAPRĂZAR - Cultivator de ceapă şi de praz. 

CELULAR - Unul închis într-o celulă, de unde vorbeşte cu 
un telefon mobil. 

CELULITĂ - Boală profesională a celor care folosesc 
telefoanele celulare. 

CERCETAŞ - Unul care cere, dintr-o ceată. 

CHEF AL - Peşte fript, la chef. 

CHESTIONAR - Unul care umblă cu tot felul de chestii. 
CHINOLOG - Care studiază limba chineză. 

CIOCÂRLAN - Cârlan cu cioc. 

CIPRINID - Original din Cipru. 

CIRCĂ - Femininul de la circ. 

CLANDESTIN - Destinul unui clan. 

COCOTIER - Soţul unei cocote. 

COMPASIUNE - Confecţionarea compasurilor. 

CONCAV - Con prevăzut cu o cavitate. 

CONLUCRARE - O lucrare, în formă de con. 
CONSERVATOR - Fabricant de conserve muzicale. 
COSMONAUT - Fabricant de cosmetice. 
CONTRADICŢIE - împotriva dicţiei. 

CREDITOR - Unul care crede că poate avea încredere. 
CRINOLINĂ - O vază în care se ţin crinii. 

CUBISM - Curent artistic provenit din Cuba. 

CUIRASAT - Un cui de rasă superioară. 

DALTONIST - Lucrător cu dalta. 

DANEZ - Constructor de dane. 

DEFALCAT - Lăsat fără o falcă. 

DEMITIZARE - Demascarea celor care primesc mită. 
DEVALIZARE - Lăsarea fără valiză a unuia din Deva. 
DISCOTECĂ - Clubul discobolilor. 

DOSAR - Unul care umblă cu dositul. 

DRAMĂ - Femininul de la dram. 

DURABIL - Un om dur şi abil. 

ECOLOGIST - Care se ocupă cu studiul ecoului. 
ELECTRA - Zeiţa electricităţii în mitologia greacă. 
ELEVATOR - Care ridică nivelul de cultură elevilor. 
ENEA - Soţia lui Moş Ene. 

ERETIC - Vânător de ereţi. 

ETATIZARE - Creştere în etate. 

FAG - Singularul de la faguri. 

FAGOT - Membru din familia fagului. 

FĂGAŞ - Diminutivul de la fag. 

FESĂ - Femininul de la fes. 

FERESTRĂU - Masculul ferestrei. 

FRANCMASONERIE - Sonerie de fabricaţie franţuzească 
montată în loja masonilor. 

FRIGIDITATE - Faptul de a sta în frig. 

GARAGAŢĂ - Strigătul de satisfacţie a celui care tocmai a 
terminat construcţia unei gări. 
GERIATRIE - Bătrâna ştiinţă care se ocupă cu studiul 

gerului. 

GESTIONAR - Unul care face gesturi disperate în faţa 
gărzii financiare. 

GHIOC - Tatăl ghiocelului. 

GRAVOR - Un tip grav a cărui soţie a rămas gravidă. 
GREVARE - împovărarea industriei cu acţiuni greviste. 
HAILAIF - îndemnul de a te exprima laif. 

HALOGEN - Un alogen hărăzit (să devină autohton). 
HOLOGRAFIE - Grafie expusă pe hol. 

IMPERIOS - Cel care crede că-i absolut necesar să trăiască 
intr-un imperiu. 

INCORIGIBIL - Care nu rămâne corigent. 

INFUZOR - Unul care face infuzii de capital. 
INTERPOLARE - Intervenţie a Interpolului. 

INVENTAR - Cel care se ocupă cu invenţiile. 

IŢARI - Fabricanţi de iţe. 

JELEU - Unul care se jeleşte. 

JIU-JITSU - Gen de luptă practicată în Jiu. 

LEIT - Plin de lei. 

LIBERIAN - Un om liber (care votează cu liberalii). 

LUPĂ - Femela lupului. 

LUNETIST - îndrăgostit de lună. 

LUPANAR - Fabricant de lupe. 

LUSTRĂ - Una care beneficiază de lustru. 

LUTIER - Lucrător în lut (olar). 

MACULATOR - Cultivator de maci. 

MENTAL - Care conţine mentă. 

MENTOR - Cultivator de mentă. 

MINERVA - Soţie de miner. 

MINIMAL - Mal mic. 

MITOLOGIE - Ştiinţa care se ocupă cu studiul mitomanilor. 
MITOMAN - Cel care dă mită. 

MONOTEIST - Care are doar un tei în curte. 

MOŢIUNE - Acţiunea de a moţăi în Parlament. 

MUŞTERIU - Unul care prinde muşte. 

NASOALĂ - Care îşi bagă nasul unde nu-i fierbe oala. 

NAZIST - Unul care face nazuri. 

NOPTIERĂ - Loc în care îţi poţi pierde nopţile (fără a lipsi 
de acasă). 

NORVEGIAN - Care se ocupă cu studiul norilor. 

OMNIVOR - Care se hrăneşte cu oameni. 

OPTIMIST - Cel care, după ce s-a calificat în optimi, 
devine pesimist. 

ORDONAT - Unul care face ordine prin casă, la ordinul 
soţiei. 

OSTENTAŢIE - Tentaţie la os. 

PALMIER - Unul care bate din palme. 

PAPANAŞ - Naşul papei. 

PARIZER - Un fel de salam de Sibiu, fabricat la Paris. 

PARVENIT - Unul care a venit cu parul să-şi revendice 
venitul. 

PATĂ - Femininul de la pat. 

PATISERIE - Fabrică de paturi în serie. 

PATOLOGIE - Ramură a medicinii care se o cupă de 
paturile ologilor. 

PEPINIERĂ - Vasul din care se mănâncă pepenii. 

PERINIŢA - Joc popular pentru somnoroşi. 

PERIŞOARE - Nişte pere mai mici, care uneori se găsesc în 
unele ciorbe sub formă de perişori. 

PERUCĂ - Cetăţeancă din Peru. 

PESTICIDE - Din familia peştilor. 

PEŞTERĂ - Crescătorie de peşti. 

PINACOTECĂ - Colecţie de tablouri, înfaţinând păduri de 
pini. 

PIRAMIDON - O piramidă de genul masculin. 

PLACHIE - Mâncare gătită din plachiuri, dreasă cu 
cuişoare. 

PLUTON - Materie primă pentru fabricarea plutoniului. 

POLOIST - Luptător împotriva poluării, încă de pe vremea 
lui Marco Polo. 

POLONEZ - Jucător de polo. 

PORUMBEL - Soi de porumb cu talie mai mică. 

PRECAR - înaintea carului. 

PRINCIPESĂ - Femeie cu principii. 

PROBAT - Care este de acord cu bătaia cu băţul. 

PROFAN - Care este de acord cu fanii profanatori. 
PROFESOR - Absolvent al unei şcoli profesionale. 
PROMETEU - Unul care promite foc. 

PROTEST - De acord cu testul. 

PUŞCĂRIE - Fabrică de puşti. 

RAC - Unul care vine din înainte. 

RAŢIONAL - Care şi-a primit raţia. 

RĂVĂŞIT - Plin de răvaşe. 

REDRESARE - Dresarea unui animal dresat. 

ROABĂ - Soţia actuală a unui fost rob. 

ROMANTIC - Rrom vechi (ţigan antic). 

RUGOS - Rug de os. 

SACA - Femininul de la sac. 

SACAGIU - Cel care confecţionează saci. 

SCAMATOR - Unul care adună scame. 

SECULARIZARE - Acţiunea seculară, a lui Al. I. Cuza, cu 
privire la mănăstirea Secu. 

SENATOR - Politician de pe malul Senei. 

SECRET - Masculul secretarei. 

SECRETARĂ - Una care emite secrete. 

SFORĂI ALĂ - Obsesia unora de a trage sforile şi prin 
somn. 

ŞEPTEL - Turmă formată din şapte animale. 

ŞIFONIER - Locul în care ţi se şifonează hainele. 
ŞORICIOAICĂ - Femela care-i otrăveşte viaţa şoarecelui. 
ŞPAGAT - Cel care a primit şpagă. 

SOLIST - Lucrător al solului. 

SPIŢERIE - Atelier de reparat şi fabricat spiţe, pentru roata 
vieţii. 

STABILOPOD - Unul stabilit în pod. 

STATISTICIAN - Funcţionar plătit de stat, pentru stat. 
STÂNJENEL - Un stânjen mai mic. 

STICLEŢI - Cei. care adună sticle. 

STRANIERI - Oameni stranii. 

STRĂDUIRE - Strădania de a construi străzi. 

STUFAT - Mâncare preparată din stuf, de către cei care 
n-au miel de Paşti. 

STRĂMOŞ - Soţul străbabei. 

STUPEFIANT - Cel care se ocupă cu comerţul de 
stupefiante. 

ŞTIRE - Femininul de la ştir. 

SUDOARE - Femininul de la sudor. 

SULEMENIRE - înţepătură făcută cu sula. 

SUPER - Maistru bucătar, specialist în supe. 

SUPOZITOR - Cel care emite supoziţii, pe la spate. 
TĂBĂCIRE - Umplerea cu tabac a tabacherei. 
TĂRĂBOANŢĂ - Sora mai mică a tărăboiului. 

TĂRĂBOI - Masculul tarabei. 

TELEKINEZIE - Televiziunea chineză. 

TELELEU - Un leu care umblă brambura, devalorizându-se 
pe ecranele televizoarelor. 

TELEOŞTEAN - Oştean văzut la televizor. 

TIRANA - O răutate capitală. 

TONETA - Diminutivul de la tonă. 

TRANDAFIR - O floare, cu miros de usturoi, obţinută după 
tăierea porcului. 

TRENĂ - Un tren de genul feminin. 

TRIBUNĂ - Mama unui tribun al cărui tată este tribunalul. 
UMORAL - Umor moral. 

UNGUR - (Un gur) Adică o gură, în exprimarea unuia care 
nu ştie bine româneşte. 

URSITOARE - Dresoare de urşi. 

VERSANT - Care face versuri. 

VESTIT - Dotat cu o vestă. 

VETUST - Soţul Vetei (care are drept de veto). 

VINĂ - Femela vinului. 

VIOLATOR - Lutier care confecţionează viole. 

VIOLĂ - Instrument folosit de violator, pentru a-şi încânta 
victima. 

VITAL - Bun pentru vite. 

VITAMINĂ - Vită folosită în mină. 

VITICULTURĂ - Cultura vitelor. 

ZARZĂR - Pomul care face zaruri. 

ZMEURAR - Unul care înalţă zmeie. 

MICROFABULE 



141 




142 




VACA ŞI MĂGARUL 

„Taurul e-ncomorat 
Şi bălos şi prost cu carul!” - 
Unei vaci, pe înserat, 
îi şopti măgarul. 

ÎNTRE VACI 

Fu întrebată o vacă: „Ce cadou 
îţi dete soţul, fă, de Anul Nou?”. 
„Nu- mi dete, soro, fiindcă este bou!” 

MĂGARUL ŞI STĂPÂNUL 

Văzând măgarul cum jupânul 
îi cere mâna la iubită, 

Pe loc şi-a imitat stăpânul 
Şi a primit tâmpitul... o copită. 

DUPĂ REVOLUŢIE 

Câte ceva s-a schimbat: 

Câinele-i emasculat... 

Porc eutanasiat 
Şi leu devalorizat! 

LIMONADA ŞI SIFONUL 

O limonada acrişoară 
Şi un sifon s-au cunoscut 
Şi s-au unit, căci s-au plăcut, 

Iar rezultatul: apă chioară! 

CEASUL DE MÂNĂ 



La o mână, un ceas de damă 
Ticăia ca un năuc: 

Clepsidra îmi este mamă 
Iar tată, un ceas cu cuc! 

TABACHERA ŞI TRABUCUL 

O tabacheră troglodită, 

Unei brichete-i zicea: 

„Dragă, sunt îndrăgostită 
De trabuc, lulea!”. 

FASOLEA ŞI PĂRUL 

Fasolea către păr: - Bădie, 

Ce cauţi în farfurie? 

- Taci fă, dracu’ de năroadă, 

Că am stat destul la coadă. 

DORINŢA PIETREI 

O piatră s-a dus la şcoală 
S-ajungă filozofală 
Şi-a ajuns... piatră tombală. 

CAFEAUA ŞI HALBELE 

O cafea, către trei halbe: 

- De ce-aveţi gulere albe? 

- Ia mai lasă-ne în pace! 

Ce ai vrea s-avem, caimace? 

ŢAPUL ŞI HALBA 

Ţapul, halbei: - Ce năpastă!... 
Mă-ndopai cu bere proastă! 

Zice halba (ca o frondă): 

- Tu ce-ai vrea? Nu vezi că-i blondă? 

ZAHĂRUL ŞI SUPA 

Zahărul către o supă: 

- Dragă, cred c-ai morcovit-o! 

- Şi de ce te preocupă? 

Tu nu vezi că ai sfeclit-o? 

VULPEA ŞI COIOTUL 

Vulpea, mireasă, ca dotă 
N-a primit batăr o iotă 
Şi cam asta este tot: 

Ea c-o iota, el coiot. 

BOUL ŞI MĂGARUL 

- Dom’le bou, zise măgarul, 

Sunt bătut când car samarul, 

Şi când rag şi-atunci când sar... 

- Ce să-ţi fac, bă? Eşti măgar! 

SCULA ŞI BECUL 

Pe un bec, l-a întrebat scula: 

- Ce te doare de eşti stins? 

- Nu mă doare nici ampula 
însă n-am curent. Te-ai prins? 

BĂŢUL ŞI COVORUL 



într-o casă oarecare 
Un covor se lăuda: 

- Cât este ziua de mare, 

Eu sunt luat în picioare 
De femei şi de fecioare 
Şi mă uit la ele-aşa... 

îi replică un băţ ciufut: 

- Bă, tu trebuieşti bătut! 

BOUL, VIŢELUL ŞI VACA 

Viţelul, văzând odată 
Un animal în stilul său, 

Mugi tare, către vacă: 

- Mamă, ăsta-i tatăl meu? 
Măsa-i făcu semn să tacă 
Şi-i şopti: - Bă, ăsta-i bou! 

Cuprins 



Sintagme pe dos: 7 
Maxime minimalizate: 75 
Greşeli proverbiale: 87 
Parodii: 97 

Poeme paradoxiste: 103 
Distihuri paradoxiste: 111 
Distihuri tautologice: 115 
Distihuri dualiste: 121 
Distihuri proverbiale: 125 
Dicţionar anapoda: 131 
Microfabule: 141 



147 




148 




PARADOXUL - ÎNAINTE DE TOATE 



Dacă la început a fost cuvântul, apoi a fost... paradoxul exprimat 
în cuvinte! Nu este nimic paradoxal în asta, deoarece însăşi Creaţiunea 
stă sub semnul Paradoxului: Divinitatea a creat Lumea din. . . nimic! 

Cum paradoxul există în, vorba poetului, „Toate cele ce sunt/ Şi 
câte vor râde la soare”, deci şi-n folclor (aş zice, mai cu seamă în 
folclor!), mi se pare firească apariţia unei cărţi de „paradoxism 
folcloric”. 

Conţinutul acesteia ilustrează cu pregnanţă, şi deseori cu savoare, 
precepte ale Mişcării Literale Paradoxiste, pe care fondatorul ei, 
Florentin Smarandache, le-a prezentat la sfârşitul secolului trecut în 
patru Manifeste Paradoxiste. 

Cititorul se va putea delecta în acest volum cu aforisme luate în 
răspăr, cu patru specii de distihuri (paradoxiste, tautologice, dualiste şi 
proverbiale), cu poeme, cu parodii, cu microfabule şi chiar cu un 
dicţionar, în care paradoxismul face adesea casă bună cu umorul şi 
satira, Gheorghe Niculescu fiind, la origini, un umanist. 

Iată câteva mostre: 

* „Pentru unii totul este imposibil, iar pentru alţii - invers!”; 

* „El ţinea la ea, iar ea ţinea la tăvăleală!”; 

* „Deşi nu se puteau înghiţi, se mâncau între ei”; 

* „Ea îi făcea cartofi prăjiţi, iar el - zile fripte.”; 

* „Pe de o parte cresc preţurile, iar pe de alta au loc scumpiri.”; 

* „A căzut ptizonier în lupta cu sărăcia”; 

* „Nu face să te faci că faci 

Ce nimic nu ştii să faci.”; 

* „Nu tot ce nu-i interzis 

Ne este permis.”; 

* „CEAPRĂZAR - Cultivator de ceapă şi de praz”. 

în concluzie, este un volum despre care nu se va putea spune: 
„Mai mulţi scriitori/ Decât cititori!”. 



Mircea Monu 

